Debekatuta daude kirurgia estetikoko eragiketak Murtziako 5 klinikatan, bezeroentzat arriskutsua delako | Consumer\nDebekatuta daude kirurgia estetikoko eragiketak Murtziako 5 klinikatan, bezeroentzat arriskutsua delako\nOsasun Sailak adierazi du ez dutela baliabiderik konplikazioei erantzuteko eta pazientea ospitale batera eramateko.\nMurtziako Erkidegoko Osasun Sailak debekatu egin die kirurgia estetikoko bost klinika pribaturi zenbait eragiketa egiten jarraitzea, ez baitute behar adinako bermerik eskaintzen larrialdietan bezeroei arriskuak saihesteko.\nLuis Navarro Herritarren Arretarako, Erakundeen Koordinaziorako eta Osasun Ikuskapenerako zuzendari nagusiak honako jarduera hauek bertan behera uzteko ebazpenak eman zituen atzo: liposukzioak, esklerosi baskularra (barizeak) edo azalaren luzaketak (lifting). Izan ere, Murtzian, Cartagenan eta Lorcan dauden bost zentro horietan, “bere baliabideak ez lirateke nahikoak izango presako egoera baten aurrean, ez eta gaixoak suspertzeko maniobrak egiteko”.\nOsasun Saileko ikuskatzaileen espedienteak ere azpimarratzen du klinika horiek ez daudela prestatuta operatutako pertsona ospitalerik hurbilenera eramateko, konplikazio larriak sortzen badira.\nNavarrok azaldu duenez, zabarkeria medikorik hauteman ez denez eta bezeroek salaketarik aurkeztu ez dutenez, “ebazpenak zentro bakoitzari behar adinako baliabiderik ez dutela adierazten zaizkion jarduerak berehala uztera behartzen du, erreklamatzen zaizkien ekipoak eta langileak sartu arte; eta Zuzendaritza Nagusiak egiaztatu eta onartu arte”.\nKlinika bakoitzean antzemandako akatsek ez dute arrisku bera zentro horietan ebakuntza kirurgikoak egin zaizkien pertsonen osasunerako. Zigortutako enpresa batek huts egin du fotodepilazioan eta aknearen kontrako tratamenduan erreakzio alergikoak aurreikusten direnean, eta, gainera, ez du behar bezala antolatuta gaixoa ospitale batera eramateko aukera.\nMurtziako Osasun Sailak jardun duen beste zentro batek ezin izango ditu blefaroplastia (betazalak eta poltsak), liposukzioak eta otoplastiak (belarriak) egin, anestesia-arazoak konpontzeko baliabiderik ez duelako, larrialdi larriak eta ebakuntzan albo-ondorioak.\nIrregulartasun horiekin guztiekin batera, bigarren klinikak ezingo du eguzki-dermopigmentazioaren zerbitzua (beltzaran-kolorea) ere eskaini, ikuskatzaileek bere txostenean salatu baitute “ez duela ez materialetan ez pertsonaletan halako jarduerak egiteko aukerarik, eta instalazioetan ez dagoela beharrezko asepsiarik eta esterilizaziorik”.\nMurtziako Osasun Ikuskaritzak bost klinika horiek dituzten akatsak aurkitu zituen Sailak antolatu zuen erregistro batean, Madrilen liposukzio bat egin ondoren emakume bat koman geratu zelako. Zentroa ez zegoen prest konplikazioei erantzuteko.\nNavarrok dioenez, “osasun-erregistroan izena emanda dauden estetika- eta kirurgia-zentro guztiak ikuskatu dira, eta arreta berezia jarri zaie zirujau plastikorik ez dutenei”.\nklinikak murcia-eu operaciones-eu


Elkarrizketa: Zuriñe Sainz. (Historialaria): Unibertsitatean ikerlariak bigarren frankismoan sartzen ari gara - Euskonews\nFrankismo garaira bidaiatuko dugu, hain justu, XX. mendeko 60–70 hamarkadetara, eta Nafarroako hiriburuan geratuko gara. Diktaduraren pean bizi ziren orduko herritarrak baina haize freskoa sartzen hasia zen Iruñean, batez ere, bertako udal gobernuan. Ongi daki hori Zuriñek, bere tesiko ardatz gisa eduki baitu gaia. Horretaz eta beste zenbait kontuz mintzatu gara nafar gaztearekin.\nHistoria ikasi zenuen, suposatzen dut betidanik atsegin izan duzulako...\nNoski! Dagoeneko 14 urterekin ikastolatik institutura aldatu nintzenean, nahiko argi neukan Historia ikasiko nuela. Bigarren hezkuntzan, gaian gehixeago sakondu eta nire konbentzimendua sendotu egin zen, eta ez neukan inongo zalantzarik.\nGainera, uste dut ikasketez benetan disfrutatzeko, bokazioa ere behar dela, edo behintzat gauzak egiteko moduak aldatzen ditu, beste era batetan hartzen duzu karrera. Izan ere, ikasketetan beti daude momentu gogorrak, eta ez bazaude oso konbentzituta zaila izaten da aurrera egitea...\nDoktoregoa egin zenuen eta tesirako 60–70. hamarkadetako Iruñeko udal politika ikertzea erabaki zenuen. Nola hautatzen da tesiaren gaia?\nKasu askotan unibertsitatean bertan egoten dira gai baten inguruan diharduten lantaldeak, baina nire kasuan aldiz, ez zegoen horrelako organigramarik aldez aurretik, eta hala, nahiko aske hasi ginen gaia aukeratzen. Iruñeko udaletxearen teilatuko zertzelada. Argazkia: CC BY — bachmont\nIkerketak zeintzuk diren eta nola dauden ikustea gomendagarria izatean da; hau da, edo ikerketa gai berria izan behar da, edota eginda dagoenaren inguruan berritasunen bat botatzea garrantzitsua izatean da.\nHala, niri beti interesatu zait XX. mendeko aro garaikidea, eta hasieran pentsatu nuen Errepublika eta gerra garaia arloak jorratzea, baina gero trantsizio garairantz jo nuen, ezer zehaztu gabe. Ondoren, nire tesi zuzendariarekin hitz egin eta argi eduki nuen historia politikoan espezializatu nahi nuela, asko atsegin baitut politika. Baina gainera, historia soziala ere ukitu nahi nuen, ez soilik mandatariak zeintzuk izan ziren edo nondik nora zihoan erregimena, baizik eta politika instituzionala eta anti–frankismoaren arteko erlazioak edo, hobe esanda, frankismoaren krisi soziopolitikoa ikertu nahi nuela planteatu nion zuzendariari. Hori egiteko Iruñeko udala izan zitekeen eszenatoki egokia, oraindik lantzeke zegoen, eta halaxe hasi ginen, poliki–poliki. Urtebetez, hamahiru urtetako udal plenoak irakurtzen aritu nintzen.\nLan nahikotxo izango zenuen, orduan!\nGaian barneratu gabe tesi bat planteatzen duzunean a priori landu beharko zenituzkeen iturriak zeintzuk diren zehaztu behar dituzu. Historia garaikidean oinarrizkoak diren iturri batzuk daude, badakizu bibliografiara jo behar duzula adibidez, prentsara, ahozko historiara, ministeriora eta udalaren kasuan argi dago, lehenengo bide bat berak sortzen duen dokumentazioa lantzea dela, modu zuzenena baita datuak eskuratzeko, eta baita gaian apurka murgiltzeko, eta hori egin nuen. Gero garaiko prentsari heldu nion, azken finean komunikabide honek ere jarraitzen baitzuen udalaren jarduna eta erabakigarria izan zen. Izan ere, Iruñeko udalean suertatu ziren aldaketak oihartzun soziala izan zuten hainbat kazetarien lanarengatik.\nEta gai oso polit batekin egin nuen topo bat–batean; esan dezaket maiteminduta nagoela, eta guztiz harrapatu nauela.\nSei urte eta gero, tesia idazten diharduzu orain.\nBai. Teorian amaitu dut datu bilketarekin eta jasotakoari itxura ematen ari naiz; halere, errealitatean, jarraitzen dut elkarrizketaren batekin eta. Baina ikertze fasea derrigor moztu edo eten behar duzun zerbait da, bestela bizitza osoa egon baitzaitezke datuak biltzen, beti irtengo da zerbait interesgarria...\nPrintzipioz 2012rako amaitu nahiko nuke idazketarekin, baina Unibertsitatean irakasle moduan hasi naiz lanean... Eta badakizu nolakoa den bizitza, beti egongo da zure egitasmoekin atzeratzera egitea behartzen zaituen zerbait! Datu artean murgildu da Zuriñe tesia egiteko. Argazkia: CC BY — sauceb\nEsan duzun bezala, datu asko jaso ahal izan duzu ikerketan zehar.\nPentsa ezazu pleno arrunt batetan eguneko gai zerrenda edo eztabaida: pertsonala, hirigintza, ogasuna... Azken finean egun bezala, orduan ere komisio asko zeuden udal gobernuan, organigrama aldetik ez baita horrenbesteko aldaketarik egon.\nHori bai, plenoetara iristen ziren gai edo arazoak 100.000 pezeta baino gehiagoko aurrekontua zuten proiektuak izaten ziren soilik, eta gainerakoak aldiz, alkatea eta komisio permanentea deiturikoaren artean eztabaidatzen ziren. Komisio horren barruan alkateak izendatutako alkateordeak zeuden, eta saio hauek sekretuak izaten ziren, eta plenoak aldiz, publikoak. Sekretuak izatean denetarik zegoen, ez zegoen gardentasunik, ez kontrola eramaterik... Sistemak berak gardentasun eza ezartzen zuen; ezin dugu ahaztu diktadura batean ari garela zeinean goitik beherako mandatua, autoritarismoa hain zuzen ere, erregimenaren nortasunaren oinarri den.\nHau oso ongi islatzen da karguen izendatze eta hautaketa sisteman non udal legeak berak ziurtatzen zuen erregimenarekiko fideltasuna. Alkatearen ahalmena osoa zen udalean baina, aldi berean, udalerrian erregimenaren ordezkaria zen. Hau lortzeko Alkatea Gobernadore Zibilak aukeratzen zuen, eta hiriburuetan hura izendatzeko Gobernazio Ministerioaren onespena eduki behar zuen. Azken batean, Madrildik onetsi behar zuten bai ministroak bai Francok edozein erabaki, agerian utziz hierarkizazioa norainokoa izaten zen.\nEta komisio horren baitako bileren informazioa ere sekretua da? Hau da, arazorik izan duzu datuak eskuratzeko orduan?\nKasu horretan ez dut arazorik eduki, izan ere, udalaren dokumentazioa aktetan jasoak dira, eta horiek teorian publikoak izan behar dira. Baina aldiz, tesian zehar bestelako buruhausteak eduki ditut, gaiarekin aurrera egin ahala. Esaterako, hauteskundeak kontrolatzen zituzten ministerioek, hau da, Gobernazioaren Ministerioa eta Gobernu Zibilak dokumentazio asko egiten zuten, hiriaren egoera soziopolitikoaz eta ekonomikoaz informeak eskatzen ziren, bai eta zinegotzi eta hautagaien aurrekari soziopolitikoen ingurukoak, eta hauen parte hartzea atzera bota... Azken finean diktadura batek nola funtzionatzen zuen dokumentu horietan ikusten da, eta informazio hori lortzeko zailtasun handiak izan ditut, baina baten batzuk lortu ditut, bai.\nEta noski, oso informazio baliagarria da, ez baita gauza bera erregimena diktatoriala eta hierarkikoa zela jakitea edo informe polizial bat eskatu eta ikustea zergatik pertsona batzuk ez ziren onartzen eta beste batzuk bai, eta zer egiten zuten hori erabakitzeko; dokumentu horien bidez diktaduraren esentzia oso ongi irudikatzen da.\nFrankismo garaiko azken bi hamarkadatan gaude. Zeintzuk ziren udal gobernuaren kezkak?\nNahiz eta erregimenarentzako udalak estatua mantentzeko giltzarriak izan, lan egiteko mekanismo oso txikiak zituzten, ez zeukaten aurrekonturik eta kargu gehienak hierarkia horren menpe izendatuta zeudenez gero, ez ziren operatiboak, nolabait esateko. Baina zer gertatu zen 60. hamarkadan? Orduan hasi zela desarrollismo garaia, teknokrazia eta hori guztia; frankismoaren epe berri batetan sartzen gara, ekonomikoki batez ere, eta udaletan diru apur bat egongo da. Hala, pertsona batzuek interesa edukiko dute udaletan sartzeko, batez ere hirigintzarekin lotutako negozioak aurrera ateratzeko, hain zuzen erabakigarriak diren akordioak bertan erabakitzen direlako. Eraikuntza sustatuko da eta hor interes ekonomiko ugari egongo dira. Garaiko udal gobernuan hirigintzako kontuak asko lantzen ziren. Argazkia: CC BY — mimentza\nErregimenaren lengoaian, udal zinegotzia ez da politikaria, teknikaria eta kudeatzailea baizik; beraz hiria hobetzeko daude, herritarrekin kontaktuan egoteko, baina errealitatea beste bat zen. 60. hamarkadatik aurrera, arazoak geroz eta handiagoak dira. Emigrazio eta industrializazio prozesu bortitzaren ondorioz, Iruñea haziko da baina hirigintza planifikaziorik gabe. Kontrol gabeko eraikinak eta auzoak agertzen hasiko dira eta horrek azpiegitura arazo larriak sortuko ditu. Aldi berean, auzokideak aldarrikatzen hasten dira, kaleak eta argiteria ipintzeko, adibidez; honen guztiaren erantzulea udala zen, gauzak egiten ziren hirigintzari zegokionez, baina ez ziren benetan ahalegindu. Halere gauzak 60. hamarkadan hasi ziren aldatzen.\nTeorian herritarrekin kontaktuan egon behar zen udala, baina entzuten al zituzten benetan beraien kexak?\nOrokorrean galdetzen baldin badidazu ez, baina Iruñearen kasuan bai; eta hementxe topatzen dugu Iruñeko udal gobernuaren bitxikeria. Izan ere, estatu mailan honi buruz egin diren ikerketa guztiek agerian utzi dute, bizilagun elkarteek udalei ezin zietela ezer eskatu, eta noski, ezin zuten udal gobernuan parte hartu. Ondorioz, udalak gainbeheratu behar ziren kanpoaldetik eta horixe da mugimendu sozialek hartu zuten estrategia, kaletik aldarrikatzea. Kalea berreskuratzea, hain zuzen ere.\nBaina Iruñean, aldiz, bestelako egoera eman zen, 60. hamarkada hasieran aldaketa erabakigarria hasi baitzen udalean. Hasteko, aipatu behar dugu hautaketa sistemaren arabera, hiru zinegotzi mota zeudela garai hartan, herenetan banaturik. Alde batetik heren familiarra zegoen; zinegotzi hauek, familia buruen erroldan erregistraturik zeuden eta bizilagunen bozketa zuzena eta sekretuaren bidez hautatzen ziren. Lehen mailako bozketa da; bestetik heren sindikala ? Sindikatu Bertikalak konpromisario batzuk izendatzen zituzten sindikatuaren barnean bere burua hautagai aurkeztu zuten pertsonek hautatzeko; bigarren graduko bozketa da. Eta azken herena, gobernadore zibilak sortutako zerrenda batetik beste bi tertzioek bozkatzen zituzten pertsonek osatuta zegoen. Bai bozkatzeko bai hautagai izateko baldintza aunitz zeuden. Hori zen Iruñeko udala, eta ez ahaztu, alkatea gobernadore zibilak hautatzen zuela.\nHorren arabera, frankismoaren aurkako pertsonek sarbide bat ikusi zuen heren familiarrean eta antolaketa zorrotz bat eginez lortu zuten udal gobernuan sartzea. Hiru hauteskundetan egon ziren gainera, 1966, 1971 eta 1973an, eta guztietan lortu zituzten zinegotziak heren horretatik, eta baita sindikaletik ere ?langile mugimenduaren berpizkundearekin zerikusia eduki zuen horrek.\nEsan dugun bezala, beste tokietan boterea kanpotik gainbeheratu behar bazuten, Iruñean barrutik hasi ziren gauzak aldatzen, eta guztiz eraldatu zuten panorama. Auzo elkarteekin hitz egiten zuten haien beharrak ezagutzeko; aldi berean, sindikalismotik zetozen eta fabriketako egoera ezagutzen zuten eta langile mugimenduan ibiliak ziren; udal politikaren eta batez ere, hirigintzaren ikusmoldea zeharo desberdina eta iraultzailea zen memento horretan.\nBitxia benetan, beste toki batzuetan pentsaezina zen momentuan, gainera!\nBai, eta horren goiz emateak ere atentzioa ematen du. Beste toki batzuetan Carrero Blancoren heriotzaren harira hasiko dira horrelako aldaketak, 1973an. Garaiak ere bestelakoak ziren 70. hamarkadan, Franco eta erregimena bera krisian daude, langile mugimendua oso ahaltsua da, grebak etengabe ematen dira... Egoera hartan, erregimenak irekitasunari begira atzerapausoak eman zituen eta gogor saiatu zen hau guztia geratzen, baina geldiezina izan zen.\nHalere, ordurako Iruñean lan asko egina zuten. Eta zegoen hautatze prozesua ezagututa, horri izugarrizko balioa ematen zaio; hau da, erregimenak guztia nola kontrolatzen zuen ikusi eta hauek lortu zuten guztiaz jabetzea benetan harrigarria da.\nSistema diktatorial batetan herritarren ahotsa entzutea ez da normalena!\nHori da. Gainera, pertsona horiek udal gobernuan sartu zirenean bazeukaten egitasmo bat, hain zuzen, udaletxearen eta herriaren arteko elkarrizketa lortu nahi zutela horrek ahalbidetuko zuelako udalaren papera berreskuratzea, udalerriaren politikaren eta kudeaketaren zuzendaritzarena hain zuzen ere. Eta zein da herria beraientzako? Arrotxapea, Arrosadia, Donibane, Sanduzelai edota Txantreako bizilagunak, langileak oro har, emakumeak, umeak —klase gatazka kontzeptuaren inguruan ari gara mugitzen— ... Eta horrek ere argi uzten digu noren ordezkari ziren, eta noski, herritarren kexak udalean entzun egiten ziren, garaiko egoeraren salbuespen gisa.\nLehen adierazi duzun bezala, gabezia handi bat hirigintzarekin lotuta zegoen...\nHala da! Eta hirigintza zen —gaur egun bezala, tamalez— garai hartako udalaren politikaren muina askotan. Zinegotzi haiek gai hau hartu zuten, eta frankismo garaiko legea betearaztea eduki zuten xede; izan ere, honek hirigintza eraikitzaileen eta sustatzaileen interesak nahiko defendatzen zituen eta askotan legez kanpoko proiektuak onartzen ziren. Horretarako, goitik behera ikasi zuten legea, eta laguntzeko teknikoak zituzten, taldeetan egiten zuten lan, etxeetan eta nolabait esatearren, sasi–klandestinitatean... Hori ez zen zinegotzi frankista baten lana, baina hauek 1974. urtera arte euren gain hartu zuten erantzukizuna eta gauza asko egiten saiatu ziren. Esaterako, lur publikoa mantentzen saiatzen ziren, atzera botatzen zituzten legeak eskatzen zituen baldintza guztiak betetzen ez zituzten proiektuak, eta abar luze bat.\nHalere, ezin dugu ahaztu udal gobernuaren zati bat besterik ez zirela, eta bazeudela frankismoaren aldekoak, enpresari eta eraikitzaileen interesak defendatzen zituztenak, eta oro har, ezberdin pentsatzen zuen jendea. Baina beno, zenbait egitasmo aurrera ateratzea lortu zuten.\nIkustekoak izango ziren orduko batzarrak!\nBai! Eta horren harira, beste bitxikeria bat eman zen batzar orokorretan. Beraiek iritsi aurretik, bestelako funtzionamendua zeukan; gai zerrenda bat zegoen, horren gainean hitz egin, bozkatu eta amaitu egiten zen saioa.\nBaina zinegotzi horiek udalean sartzerakoan, gaien gaineko eztabaidak sustatzen zituzten eta gainerako zinegotziak horrela jardun eta euren interesak defendatzera behartuta egon ziren. Hala, aktak irakurtzerakoan, eztabaida demokratikoak ikusten dituzu. Eta zer zioen diktadurak? Udaletxeak parlamentarismotik aldendu behar zuela! Eta soilik ikuspegi horretatik, gauza handia lortu zuten!\nGuzti hau horren garrantzitsua izanda, deigarria suertatzen zait aurretik inork ikertu ez izana!\nOro har, frankismo garaiari buruz asko falta da ikertzeko Nafarroan. Ez dakit izango den interes faltagatik,egon diren eta dirauten oztopoengatik, ikertzaile faltarengatik... Akaso apur bat arrazoi guztiengatik.\nBaina momentu honetan unibertsitatean ikerlariak bigarren frankismoan sartzen ari garela esango nuke. Hau da, jende asko dabil ikerketa lokalak egiten eta abar, eta oso garrantzitsua da. Denbora bat igaro da dagoeneko, baina hartu kontuan batzuentzako atzo eman zirela gertakariak, eta protagonistak bizirik daude, denak oroitzen dira alkateez, grebez...\nTesiarekin zure harri–koskorra ekarri diozu garaiko historiari.\nIruñea, Nafarroa eta oro har, erregimenak nola funtzionatzen zuen erakutsi nahi izan dut, bai. Horixe da nire helburu nagusia, gauzak hobeto ezagutu eta ulertzeko bidea ematea.\nBitxia zen egoera bere osotasunean. Baina badago ikerketan deigarria suertatu zaizun beste ezer?\nGauza asko dira. Esaterako, astebetez artxibategi batetan zaude kutxak eta kutxak irekiz eta jakin gabe barruan zer aurkituko duzun, ezta dagoenaren artean zure ikerketarako zerbait interesgarria egongo ote den ere. Eta bat batean bi papertxo interesgarri aurkitzen dituzu, eta horregatik bakarrik tesiak balio duela ohartzen zara orduan.\nPoza sentitzen duzu momentu horretan, baina ondoren konturatzen zara eginiko lana zein ausazkoa izan daitekeen. Hau da, jakin badakizu ikerketa bat hasten zarenean beti egongo dela lana osatzeko faltako zaizun zerbait, edo liburu gehiago irakurtzea, edo jende gehiagorekin hitz egitea... Ezinezkoa da bere osotasunean lantzea gaia, beharrezko informazio guztia lortzea. Baina politak eta baliagarriak diren gauzak aurkitzen dituzunean, lortzeko igarotako denborak merezi duela konturatzea polita da.\nEta bestalde, protagonistekin egotea eta haien ahotik istorioak, baina baita ere historia entzutea zirraragarria izan da niretzako, altxor bat, eta gure artean sortu diren loturak bereziak dira. Eta noski, orduko errealitatea ezagutzearekin batera, eta hobeto ulertzen duzu egungo egoera. Zuriñe Sainz (Iruñea, 1986) Iruñekoa da Zuriñe Sainz, bertan jaio eta hazi da. Ikasketak eskola publikoan egin zituen harik eta Historiako Goi Mailako ikasketak egitera Nafarroako Unibertsitatera abiatu zen arte. Halere, doktoregoa egiteko asmoz 2003an Nafarroako Unibertsitate Publikoan hasi zen, eta 2005ean berriz, tesiaren gaia aukeratu eta horri heldu zion. Ikerketa aroa nolabait amaituta, tesia idazten ari da eta bien bitartean irakasle moduan dihardu lanean unibertsitatean bertan.


2018-11-28 Udal bilkura\n2018-11-28 Idazlea: AzkoitiaBai AzkoitiaBai Iruzkina idatzi\nHemen dituzue gure taldeak 2018-11-28ko udal bilkuran esan eta bozkatu duena.\n2.- Uraren Ziklo Integrala kudeatzeko Gipuzkoako Ur Kontsortzioa eta Azkoitiko Udalaren arteko lankidetza hitzarmenaren onespena.\nTasetan azken urteetan prezioen konbergentzia bilatu ondoren iritsi da eguna eta orain ez luke zentzurik izango lankidetza hitzarmena ez sinatzea, beraz ados.\n3.- Azkoitiko uraren ziklo osoari dagokion zerbitzua arautzen duen Ordenantzaren hasierako onespena.\nBeste herrietan erabili den eredu bera izanik eta arazorik eman ez duela jakinik, gure baiezko bozka.\n4.- Floreaga ikastetxeko lursailak berreskuratzea eta Donostiako Gotzaindegiari lursailen eta eraikin zaharraren lagapena onestea.\nAurreko hitzarmenean dioen arabera, sinatutako hitzarmena bertan behera botako ez duen arazorik ez badago, hurrengoa bai ala bai sinatu behar da, beraz hemen aurkezten zaigun hitzarmen berri honetan aldaketak egiteko ahalmenik ez dugunez, egokiena abstenitzea dela uste dugu.\n5.- Korreo Berri, S.L.-k aurkezturiko ez ohiko berraztertze helegitea gaitzestea.\nAzkoitiarekin duten zorra ordaintzeko kapaz direla frogatu ondoren, beste denok bezala, ordaintzea izango da logikoena, beraz ados.\n6.- Uraren Euskal Agentziaren eta Azkoitiko Udalaren arteko Protokoloaren onespena, udalerrian dauden jabari publiko hidraulikoan diren ibai-ibilgu eta ertzetan elkarlanean aritzeko.\nBadirudi lankidetza honekin URA ur agentziak eta Azkoitiko udaletxeak, mahai gainean jarriko dituela, herritik pasatzen den ibaiarengan dituen eskumenak eta urtean zehar bakoitzak bideratuko dituen ekintzak, beraz eta Urola ibaia hobeto zaintzeko balioko duelakoan, ados\n7.- EAJ-PNV Udal taldeak aurkezturiko 2018ko Euskararen Nazioarteko Egunerako Adierazpena.\nBeti bezala euskararen alde lanean jarraitzeko prest, baita aurrekontuetan, urtero bezala, ahalegin berezi bat egiteko ere, baina horrelako mozio eta adierazpenen aurrean beti bezala gure abstentzioa.\n8.- 2017ko Aurrekontuaren likidazioaren inguruan, Plan Ekonomikoa ordezkatzen duen Kontu-hartzailearen txostenaren berri ematea.\n9.- Behin betiko onespenen berri ematea.\nAtalak: Udal bilkura Etiketak: adierazpena, euskara, floreaga ikastetxea, Korreo berri, ura


Nola jaulki dezaket nire banka irekiaren estrategia?\nMarga goi-mailako kontu-exekutibo bat da eta esperientzia zabala du banka digitala eraldatzeko programetan. Bezeroekin lankidetzan aritzen da bere negozioa hazteko, bezeroak erakartzeko eta errentagarritasuna areagotzeko, bereziki txikizkako bankaren, ordainketen eta ondare-kudeaketaren arloetan.\nMargak 20 urtetik gorako esperientzia du enpresa-lidergoan eta eraldaketaren eta berrikuntzaren arloan, eta bezeroei bankaren inguruko aholkuak ematen dizkie negozioei eta eraldaketa eta berrikuntzari buruz, kontzeptualizaziotik hasi eta abian jarri arte.\nBanka-industriako negozio-eredu berriarekiko, berrikuntzarekiko eta teknologiarekiko jakin-minak eta pasioak bultzatzen dute. Hain zuzen, horregatik, lankidetza-ekosistema berri hori industrian zer-nolako bilakaera izaten ari den eta horrek finantza-zerbitzuen sektorean nola eragiten duen aztertzeko partaidetza-, azterketa- eta ikasketa-lanetan murgilduta dago.\nHizlari nahiz moderatzaile gisa parte hartu ohi du industria-arloko konferentzietan eta finantza-zerbitzuekin, berrikuntzarekin eta eraldaketarekin lotutako gai ugariri buruzko beste foro exekutibo batzuetan.


Osasun digitaleko estrategia Danimarkan - Eusko Jaurlaritza - Euskadi.eus\nOsasun digitaleko estrategia Danimarkan\nDokumentuaren portada: Osasun-sare koherente eta fidagarria guztientzat. Osasun estrategia 2018-2022 (A Coherent and Trustworthy Health Network for All Digital Health Strategy 2018?2022) Healthcare Denmark. 2020)\nHealthcare Denmark-ek argitaratu ditu Danimarkako osasun-sistema digitalizatzeko apustua babesten duten lan-ildoak, sareko lankidetza integratuan oinarrituta, arreta hobea, tratamendu hobea eta pazienteak osasun-sisteman esperientzia hobea izatea bermatzeko.\nDanimarkako Gobernuaren, eskualdeetako gobernuen eta Danimarkako tokiko gobernuen artean 2018an lortutako finantza-akordioen ondorioz sortu zen Danimarkako Osasun digitalaren Estrategia (2018-2022).\nDanimarkak 5,7 milioi biztanle ditu eta 43.094 km2-ko eremu geografikoa. Bi printzipiotan oinarritzen den osasun-sistema du:\nDoako eta berdintasunezko sarbidea osasun-arretara; horren barruan sartzen da lehen mailako arretako eta arreta espezializatuko profesionalen arreta zerbitzu publiko eta ospitale-zerbitzu guztietan. Koordainketa pribatuak odontologia-zerbitzuei (dentistak) eta ospitaletik kanpo emandako medikamentuei eta laguntzei eragiten die.\nEstaldura unibertsalekoak, Danimarkan bizi diren pertsona guztiek zerga orokorren bidez finantzatutako osasun-arreta publikorako eskubidea baitute.\nAntolaketari eta gobernantzari dagokienez, Danimarkako osasun-sektoreak hiru maila politiko eta administratibo ditu: Estatua( Osasun Ministerioa), 5 eskualdeak eta 98 udalerri. Osasun Ministerioa osasun-agintaritza nagusia da, eta, beraz, osasun-arloko politiken eta legeria nazionalaren ardura du. Danimarkako bost eskualdeak aukeratutako batzarren bidez arautzen dira, eta Danimarkako osasun-sistemako osasun-hornitzaile nagusia dira.\nBere erantzukizunak ospitale- eta psikiatria-tratamendu guztiak eta lehen mailako arretaren zati bat hartzen ditu. Eskualdeak ez dute zergarik biltzen. Eskualdeetako osasun-arretako zerbitzuak, berriz, Danimarkako estatutik jasotako blokeko diru-laguntzen bidez finantzatzen dira, bai eta beren asistentzia-jarduerari lotutako diru-laguntza baten bidez eta udal-eremutik datorren ekarpen baten bidez ere.\n98 udalerriak tokiko administrazio-erakundeak dira, eta, batez beste, 57.000 biztanle inguru dituzte. Udalerriek beren gain hartzen dituzte gizarte-zerbitzuen hornidura, lehen hezkuntza eta adinekoentzako arreta barne hartzen dituzten zereginak. Osasunaren arloan, udalerriak arduratzen dira etxeko erizaintzaz eta adinekoen zaintzaz egoitzetan, eskola-osasunean, osasun publikoan eta errehabilitazio-tratamenduetan. Udalerriek eskualdeetako osasun-laguntzako gastu osoaren% 20 finantzatzen dute, gutxi gorabehera. Ordainketa asistentzia-jardueraren araberako ekarpen aldakorra da, eta herritarrek ospitale-azpiegiturak erabiltzearen araberakoa.\nEstrategiaren helburu orokorra da, pazientea ardatz hartuta, osasun-sistemako eragileei laguntza ematea sistema bera pazienteekin konektatzeko erantzukizunean, pazienteek sisteman egiten dituzten joan-etorrietan eta esperientzietan dituzten interakzio indibidualak aprobetxatuz. Digitalizazio-prozesua zeharkako eta funtsezko elementu bihurtzen da osasun-sistemaren eraldaketan, ez bakarrik arretan kalitate handiagoa lortzeko, baita eremu geografikoen artean ekitate handiagoa lortzeko ere.\nEstrategiaren helburua da digitalizazio-ahaleginak bateratzea 5 esku-hartze eremu handitan.\nPazientea aliatu aktibo gisa, bizitza gero eta luzeagoa den bitartean gaixotasun kronikoei aurre egiten laguntzeko, haien ahalduntzea eta parte-hartze aktiboa sustatzeko, senideekin batera, gaixotasuna eta haren tratamendua ulertzeko, eta gaixotasunean eta osasun-sistemarekiko bi noranzkoko komunikazioan jokatu beharreko rolean. Osasun-sistemarekiko elkarrekintzak pazienteen behar partikularrei arreta ematen eta arreta handiagoa ematen laguntzen du, bai eta pazientearen ezagutza bera bere osasun-historian sartzen ere.\nIldo horretan, erakundeen artean partekatutako osasun-historia digitalizatzeko eta eskuratzeko lan egiten da, osasun-zerbitzuetara zein puntutan iristen den alde batera utzita, horren ikuspegi integrala (zatitu gabea) errazteko. Bi noranzkoko komunikazioari dagokionez, pazienteak prebentzioari heltzeko balio duten datuak ematen edo gaixotasun baten bilakaeraren jarraipena egiten parte hartzea aurreikusten da. Apustuen artean, lehen mailako arretako medikuarekin komunikatzeko aplikazio bat nabarmentzen da, hitzordua erreserbatzea, mediku-aginduak berritzea edo hitzordu elektronikoa eskatzea ahalbidetzen duena.\nGaraiz ezagutzea behar den unean eskuragarri egon behar duen informazioaren kalitatea eta segurtasuna, modu integralean eta koordinatuan. Horretarako, informazio digitalaren trukea sustatzen da arreta-maila guztietan: ospitaleak, Danimarkako udaletako osasun-zerbitzuak eta familia-medikuak. Helburua da pazienteek, senideek eta langileek asistentzia-koordinazio hobea izatea, informazio partekatua partekatzeko gaitutako azpiegitura digital baten laguntzarekin (historia medikoa, diagnostikoak, gogoeta pertsonalak, etab.), datu egituratuak trukatzeko eta segurtasunez biltegiratzeko aukera ematen duten estandar komunetan oinarrituta. Hala ere, estrategiak onartzen du digitalizazio-prozesuak lankidetza- eta lan-modu partekatuei buruzko gerentzia- eta antolaketa-garapena ere eskatzen duela, inplikatutako eragile, maila eta laguntza-erakunde guztien lankidetza digitalerako aurretiazko baldintza bat, bakoitzak pazientearen inguruan dituen zereginak eta rolak zehaztuta.\nIldo horretan, Estrategiak eremu sozio sanitarioan ahaleginak egiteko beharra identifikatzen du, informazio segurua eskuratzeko aukera hobetuz, eta, adibidez, egoitza-ingurunearekin lankidetzan aritzea sustatzen du medikamentuen horniduran, ospitaleratzean edo alta eman ondoren, substantzien abusuaren ondoriozko errehabilitazio-zentroetako pazienteen arretan, edo Danimarkako udalerriak erantzule diren etxeko arretan. Horretarako, hizkuntza komuneko plataforma bat ezartzen ari da (Fælles Sprog III), datuak erregistratzeko estandar komun berri batekin, udaleko mediku-laguntzan (adibidez, errehabilitazio-tratamenduetan) eta zaharren zaintzan erabilia.\nPrebentzioa, pertsonen osasunean zentratzen den lan-ildo gisa, eta ez gaixotasunaren tratamenduan. Horrela, gaixotasunaren sintomak goiz detektatzea eta erabakiak hartzen laguntzea azpimarratzen da. Osasun-sistemari baliabideak ematea da helburua, pazienteak goiz eta modu espezifikoagoan aurkitzeko.\nDetekzio goiztiarra, euskarri digitalarekin, adinekoen arretarako udal-zerbitzuetan, preskripzio farmakologiko seguruari laguntzean, pazienteak beren etxeetan tele-monitorizatzean (saihets daitekeen ospitaleratzea prebenitzen duena eta ospitale-edukiera askatzea ahalbidetzen duena), gaixotasun kronikoa duten pazienteak zaintzeko planen jarraipenean (II. motako diabetesa), minbiziaren baheketa-programetan, etab.\nEuskarri digitaleko detekzio goiztiarra adinekoen arretarako udal-zerbitzuek hedatzen duten elementua da, eta erizaintzako udal-langileak inplikatzen ditu, osasuneko beste profesional batzuekin lankidetzan, Danimarkako adinekoak etxean monitorizatzeko, etxean ahalik eta denbora gehien egon daitezen, ospitaleratzea saihets dadin eta garaiz esku har dadin desorekaren aurrean (deshidratazioa, infekzio larriak). Beste edozein egoera\nDatu seguruak eta fidagarriak, hasieran paperan erregistratutako osasun-datuetarako sarbideari erantzuten zion esparru juridiko bat egokitzea eskatzen dutenak, eta erregistrora egokitzea, sarbide digitala eta datuen kontsultarako trazabilitatea eskatzen dutenak. Era berean, erregulazio-esparrua egokitu egin behar da bi noranzkoko komunikazioaren errealitate berri batera, zeinak sustatzen baitu pazienteek osasunari buruzko informazioa eskuratzea edo datuak sartzea.\nTeknologia berrien ezarpenean eta erabileran aurrera egitea, ekosistema bateratu batean oinarrituta, arau eta printzipio komunen bidez lotutako zerbitzu interdependenteekin. Ongizate digitalari laguntzen dioten konponbideek azkarrak izan behar dute, eta pazienteei modu eraginkorrean egin behar diete mesede Danimarka osoan, bai tokian-tokian, bai estatuan, edozein dela ere haien bizilekua.\nHealthcare Denmark irabazi-asmorik gabeko elkarte publiko-pribatua da, eta nazioarteko harremana sustatzen du Danimarkako osasun-laguntzaren eta bizi-zientzien arloko berrikuntza-esperientziekin.\nGai honi buruz informazio gehiagorik nahi izanez gero kontsultatu txostena: Osasun-sare koherente eta fidagarria guztientzat. Osasun estrategia 2018-2022 (A Coherent and Trustworthy Health Network for All Digital Health Strategy 2018–2022 ) Healthcare Denmarkek sustatua eta argitaratua 2020an.


Euskal Herria Bildu - Aniztasun funtzionala duten pertsonak\n[info-gehiago] lotura =http://www.legebiltzarra.eus/fr_scomise/DDW?W=sco_clave='2016060808000004' testua = Dibertsitate funtzionala duten pertsonek enplegu arrunt bat izateko neurriak hartzeari buruz EH Bilduren ekimenez onartu zen ekimena (2016ko apirila) [/info-gehiago]\nEH Bildurentzat pertsona baten inklusiorako aukera hoberena da enplegu arrunt batean lan egitea. Horregatik, aukera hori lehenetsi beharko litzateke. Hala ere, aniztasun funtzionala duten pertsonen kasuan, agerian dago Jaurlaritzak enplegu babestua lehenesten duela: enplegu babestura ia 30 miloi euro bideratzen dituen bitartean, enplegu arrunterako 500.000 euro inguru bideratzen ditu.\nLanbiden ere asko dago egiteko aniztasun funtzionala duten pertsonak enplegu arrunt batera bideratzeko. Halaber, Lan Ikuskaritzak ere zorrotzago izan beharko luke dagoen araudia betetzen dela ziurtatzeko, besteak beste ikuskari gehiago kontratatuz. Ildo horretatik joan dira gai honen inguruan aurkeztu ditugun ekimenak.\nGarrantzia berezia eman nahi diogu 2016ko udaberrian, koalizioaren ekimenez, gai honen harira onartu zen ekimen integralari.


Patxi Baztarrika: “Elkarlana areagotu egin beharko dugu baliabideei etekin handiagoak ateratzeko” | PREST! aldizkaria\nGutxiagorekin gehiago egiten ahaleginduko gara eta lehen egiten ziren gauzak beste era batera egin beharko ditugu orain, eraginkorragoak izan… Elkarlana areagotu egin beharko dugu baliabideei etekin handiagoak ateratzeko. Baina dena ez da dirua. Esaterako, berrikuntza bat: euskarari zehar-lerroa aitortu eta onartuz gobernuaren jardun guztian, Jaurlaritzako sail bakoitzean euskara unitate bat sortuko dugu, sail bakoitza hizkuntza politikaren ispiluaren aurrean jarrita.\n“Vamos a españolizar Cataluña” eta mota horretako esaldiek zer sorrarazten dizute?\nJendartea aldatu egin da. Eta euskal hiztunak ere aldatu egin dira. Lehen, gazte euskaldun gehienen etxeko hizkuntza euskara zen; gaur egun, ez. Gaur, gehienen hizkuntza afektiboa gaztelania da. Lehen, gazteok modernitatearekin lotzen genuen euskara, eta baita demokraziaren aldeko borrokarekin. Gaur egun, absurdoa da esatea 15 urteko gazte bati euskara zapalduta dagoela, ikasketa guztiak euskaraz egin baditu. Esan nahi dut behar dela kontzientzia bat indartzea euskararen alde, elebidunok hautatu egiten dugulako zein hizkuntza erabili. Baina jendarte zabal honetan, kontzientzia ez da izango politikoa nahitaez. Beste era batekoa izan beharko du.\n« Before Elorrieta Kirol Elkarteak bere 30. urteurrena ospatuko du larunbatean maiatza 21, 2013\nAfterBertsolari Txapelketa Nagusia irailaren 29an abiatuko da maiatza 21, 2013 »


Lopez de Gereño Arrate, Xabier - Auñamendi Eusko Entziklopedia\nLopez de Gereño Arrate, Xabier\nIdazlea eta ekonomista. Bilbon jaio zen 1924ko abuztuaren 12an, eta hiriburu berean hil, 2011ko apirilaren 8an.\nPeritu eta merkataritza-irakasle izateko ikasketak burutu zituen (1945), eta La Aeronautica S.A. enpresan lan egin zuen 33 urtez. 1980 eta 1988 artean, Euskaltzaindiko kontabilitatea berrantolatu eta gauzatu zuen. CINSAko arduraduna izanik, 42 disko editatu zituen, euskal musikarekin. Bi urtez, euskaraz ikasteko programa bat prestatu zuen, TVErako. Euskarazko antzerkien dinamizatzailea izan zen, 1960. urteaz geroztik. Hainbat aldizkaritan aritu zen lanean, Txistulari eta Anaitasuna, besteak beste, eta, horrez gain, Dantzari aldizkariaren lehenengo 12 aleak zuzendu zituen. Euskaltzaindiko kide izan zen 1965. urtetik, eta ohorezko kide 1999. urtetik. Euskararen batasuna edo euskara batua defendatu zituen beti.\nHaren lehenengo liburua Arantza artean (Itxaropena argitaletxea, 1969) eleberria izan zen, eta ordudanik hamarnaka narrazio eta obra argitaratu ditu. Hizkuntza erraza erabiltzen zuen, euskarazko ikasleek ere irakurtzeko gai izan zitezen. Polizia-eleberrietan edo misteriozko istorioetan espezialista zen. Napoleon, Mahoma eta Zumalakarregi jenerala bezalako pertsonai historikoen biografiak ere argitaratu zituen. 1976. urtetik aurrera, ia lan guztiak berak editatzen zituen.\n1975ean Diccionario escolar argitaratu zuen, 1981an Diccionario Vasco-Hiztegia, eta 1992an Gran Diccionario General. Método facil para aprender Euskara básico delako gida bat idatzi zuen. 1983an argitaratu zen, eta bost liburuz osatua zegoen. 2000an, bere antzezlan-liburuen bildumako 29. liburukia argitaratu zuen.\nXX. mendeko 90. hamarkadan, gaztelaniazko narrazioak argitaratzen hasi zen, adibidez: Residencia Rochester (1994) eta Huyendo del pasado (1995) intriga-istorioak, eta Carta fatal (1994) espioitza-nobela.\nIdazle emankorra izan zen, 70 obra baino gehiago argitaratu zituelarik.\nArmiarma. Literaturaren Zubitegia."Xabier Gereño". [Kontsulta data: 2011ko apirilaren 11].


Euskara etiketadun albisteak\n#nikizenaemandut Euskaraldian, urriaren 27an\nLegazpiko Belarripresten eta Ahobizien bilkura egingo da urriaren 27an, Chillida Lantokian. Besteak beste, Jesus Castillejok eta Edurne Berasategik hartuko dute parte.\n#nikizenaemandut Euskaraldian, urriaren 27an - Gehiago irakurri\nEuskaraldia: mahai ibiltaria\nEuskaraldiaren mahai-ibiltariak izenak jasotzen jarraituko du. Datorren astean, Bikuñan, Urtatzan, kalean, Arantzazun, Laubiden... ibiliko da. Hauxe ordutegia:\nEuskaraldia: mahai ibiltaria - Gehiago irakurri\nUEU eta LANGUNEren laguntzarekin martxan jarri da Euskal Herriko Unibertsitatean “Itzulpengintza eta teknologia” izeneko berezko titulua.\nItzulpengintza eta teknologia - Gehiago irakurri\nEuskaraldia: mahai ibiltaria Legazpin barrena\nLegazpiko lantaldea atzo hasi zen Euskaraldirako izenak jasotzen.\nEuskaraldia: mahai ibiltaria Legazpin barrena - Gehiago irakurri\nHamaikakoaren aurkezpeneko soinu eta hitzak bideoan\nIrailaren 20ko aurkezpeneko soinu eta hitzak bideo eder honetan jaso ditu Txetxu Altolagirrek.\nHamaikakoaren aurkezpeneko soinu eta hitzak bideoan - Gehiago irakurri\nEuskaraldia: Legazpiko Hamaikakoa\nLegazpiko Hamaikakoa ezagutu genuen atzo, batzuk Belarriprestak eta beste batzuk Ahobiziak.\nEuskaraldia: Legazpiko Hamaikakoa - Gehiago irakurri\nEuskaraldia: Legazpiko Hamaikakoaren aurkezpena - Gehiago irakurri\nUdal Euskaltegian matrikulatzeko epea zabalik\nUdal Euskaltegian izena emateko epea zabalik dago. Aurreizena hemen bertan egin daiteke, inolako konpromisorik gabe:\nUdal Euskaltegian matrikulatzeko epea zabalik - Gehiago irakurri\nEuskaraldia Legazpin: batzordea martxan\nHerrian Euskaraldia girotzeko batzordea martxan da, dagoeneko. Apirilaren 17an, Kultur Etxean, egin zen lehenengo aurkezpena eta, hortik, sortu zen batzordea.\nEuskaraldia Legazpin: batzordea martxan - Gehiago irakurri\nErrigora: eskatutako kontserba-loteak Arantxarenean\nErrigora ekimeneko kontserba-loteen eskaera egin zutenek Arantxa okindegian jaso ahal izango dituzte.\nErrigora: eskatutako kontserba-loteak Arantxarenean - Gehiago irakurri\nHaztegi Ikastolako Eguna - 50. Urteurreneko azken ospakizuna\nLarunbat honetan, ekainak 9, Haztegi Ikastolaren eguna ospatuko da Euskal Herria Enparantzan.\nHaztegi Ikastolako Eguna - 50. Urteurreneko azken ospakizuna - Gehiago irakurri\nAraba aldean ibili dira aurten Mintzaturismoan. Gasteiz eta Agurain bisitatu dituzte herriko mintzalagunek.\nMintzalagunak Mintzaturismoan - Gehiago irakurri\nHAZTEGI IKASTOLAKO 50.URTEURRENEKO IKASLE ETA IRAKASLE OHIEN BAZKARIA\nLarunbat honetan ikasle eta irakasle ohien bazkari mundialaz gozatzeko aukera izango dugu.\nHAZTEGI IKASTOLAKO 50.URTEURRENEKO IKASLE ETA IRAKASLE OHIEN BAZKARIA - Gehiago irakurri\n"Haztegi Kantujira"Legazpiko Alaitasuna Errondailaren eskutik\nOstegun honetan, hilak 24, arratsaldeko 19:30-21:00 bitartean euren abestiez gozatzeko aukera izango dugu.\n"Haztegi Kantujira"Legazpiko Alaitasuna Errondailaren eskutik - Gehiago irakurri\nHaztegi Ikastolako Solasaldia\n50. urteurreneko ekintzekin jarraituz, asteazken honetan, maiatzak 16, Haztegi Ikastolako Solasaldia burutuko da Latxartegi Aretoan, arratsaldeko 19:00etatik aurrera.\nHaztegi Ikastolako Solasaldia - Gehiago irakurri\nHemen da haurren uda ikastaroa!\nAbian dira aurtengo haurren uda ikastaroa antolatzeko lanak. Hauxe da Udalaren Euskara Zerbitzuak bidalitako oharra:\nHemen da haurren uda ikastaroa! - Gehiago irakurri\nAurkezpena: "11 egun euskaraz"\n“Euskarak 365 egun” dinamikaren baitako ekimena aurkeztuko da asteartean, Kultur Etxean.\nAurkezpena: "11 egun euskaraz" - Gehiago irakurri\nErrigora: asteartea eskaerak egiteko azken eguna\nArantxa okindegian ea Haztegi ikastolan egin daitezke.\nErrigora: asteartea eskaerak egiteko azken eguna - Gehiago irakurri\n« Aurreko 20 elementuak Hurrengo 20 elementuak » 1 2 3 4 5 6 7 ... 28


Zerbitzu Gutuna — Kultura — Eibarko Udala\nPortalea Eibarko Kultura Etxea\nArmagintzaren Museoa zerbitzu publikoko udal ekipamendu bat da, ondarearen kontserbazioa helburu duena.\nZerbitzu karta honen bidez, gure eguneroko lanean eskaintzen ditugun zerbitzuak azaldu eta horiek aurrera eramateko gure gain hartzen ditugun konpromisoen berri eman nahi diegu hiritarrei. Hau dena, zerbitzuaren kalitateari dagokionez, etengabeko hobekuntza lortzeko helburuarekin.\nArmagintzaren Museoa zerbitzu publikoa emateko udal ekipamendu bat da, armagintzan tradizio handia izan duen herri baten oroimen historikoa eta industria ondarearen kontserbazioa eta zabalkundea helburu duena.\nErreferentzia lekua, nazioarteko errekonozimendua duen zentroa eta eskualdean erreferente turistikoa izatea, armagintza, historia eta Eibarko industria ondarea ezagutzeko, ikerkuntza zein dohaintzat eta erosketa berriak sustatuz.\nGure eguneroko jarduna balio hauetan dago oinarrituta:\nArduradun Politikoa: Francisco Javier Lejardi Galarraga\nArduradun Teknikoa: José Luis González Blanco\nMuseoko arduraduna: Marina Barrena Ortuoste\nHelbidea: PORTALEA eraikina, 5. Solairua\nBista Eder, 10 – 2.a - 20600 EIBAR\nHelbide elektronikoa: museoa@eibar.eus\nUrritik ekainera : asteazkenetik larunbatera 16:00-20:00. Igandeetan 10:00-13:00.\nUztaila eta Iraila: asteartetik ostiralera 16:00-20:00.\nAbuztua: asteartetik ostiralera 10:00-13:30.\nAstelehen guztiak. Astearteak (uztailean, abuztuan eta irailean izan ezik).\n2018ko urtarrilak 1 eta 6, Aste Santua, maiatzak 1, ekainaren 16tik irailaren 9ra bitarteko asteburu guztiak, uztailak 31, abuztuak 15 eta 16, irailak 8 eta 9, azaroak 30, abenduak 24, 25 eta 31.\nBeharrezkoa da bisita gidatua 943 708446 edo 943 708400 telefonoan adostea. Edo Bisitaldi gidatuetarako erreserba egiteko eskaera behar bezala beteta PEGORAn -Herritarren Zerbitzurako Bulegoan- aurkeztea.\nOrokorra: 3,00 euro\nMurriztua: 1,50 euro (erretiratuak, langabetuak eta 26 urtetik beherako ikasleak). Aurretik egiaztatuta.\nDoakoa: 7 urtetik beherakoak, eta gainontzekoak ostegunetan (Museoaren Eguna).\nMurriztua: (8 pertsona baino gehiago) 2,00 euro/per.\nDoakoa: Eibarko derrigorrezko eskolatze ikastetxeak.\nBisita gidatua: 18-22 pertsonako taldeak. Sarrera barne hartu gabe 40,00 euro.\nBisita gidatua talde txikientzat: sarrera barne 73,00 euro\nAudio gida: 2,00 euro.\nHiritarrek parte hartzeko bideak


43 Asisko Gutuna by Baldo Calmaestra - issuu\n2012ko maiatza. 3. printzipioa. Eguneroko bizimodua:\nAsis Sarea eguneroko bizimoduan espiritualtasun frantziskotarra ezagutu edo partekatu nahi duten lagunen sare sozial irekia da. Asis Sarea pertsonen arteko sare sozial irekia da, eta frantziskotar espiritualitatean txertaturiko printzipioak ezagutu nahiz partekatu nahi ditu eguneroko bizitzan. Hilero gutun bat, bere testu eta otoitzekin, jartzen da elkarrekin, sarean esku hartzen duten pertsonen artean. Hil bakoitzeko azken ostegunean, hainbat herritan, topaketa bat egiten da isiltasun, baitaratze eta otoitzean gutuneko testuak tartekatuz.\nEz gaitzetsi Eguneroko gauza txikietan jokatzen dugu bizitza. Edo geure bizitza eta besteena hobetzeko balio duten ekintzak burutzen ditugu, edo bestela beroriek kaltetzeko balio dutenak. Geure barneko jarrera ezberdinek alde batera nahiz bestera bultzatzen gaituzte. Geure burua besteen epaile egiteko dugun joera da dena nahasten duen horietako bat. Besteak direla eta, erraz gaitzesten ditugu haien gauzak. Laguntza eman nahi dugunean ere, geure burua besteen epaile egiten dugu: erraza egiten zaigu besteen arazoak ikustea eta haiei konponbidea aurkitzea, geure nahasteborrasteetatik ateratzeko ditugun zailtasunez konturatu gabe. Besteak epaitzen ditugu, erantzukizunak eta erruak banatuz, eta geure mugak onartzera etorri gabe. Besteen gainetik jartzen dugu geure burua, eta laguntza ematean ere geure buruaz ederretsita egiten dugu. Beti aurki ditzakegu geure lagun hurkoa gaitzesteko arrazoiak. Giza bihotza ezagutzen duen Jesusek ondo\ndakizki bertan ditugun ziorik ezkutuenak. Eta esaten digu: “Izan zaitezte errukitsuak. Ez gaitzetsi inor eta Jainkoak ere ez zaituzte gaitzetsiko … ”. Bihotza altxatzen duten hitz hauek barneraino sartu zitzaizkien haren ikasleei. Jesusen deia eguneroko bizitzari begira dago. Egunez egun, gupidak tokiz aldatzen gaitu. Ez gara epaile, ez gara gehiago, lagunak gara, lagun diezaiokegu besteari sufrimenduan hari entzunez, haren mugak ulertuz, hari bere duintasunean sostengu emanez. Badago gure ikuspuntua alda dezakeen galdera bat: Zer egingo nuke nik, dudan tokian egon beharrean, bestearen tokian banengo? Honek guztiak ez du esan nahi parte ez hartzea, gauzak pasiboki onartzea; ez du esan nahi gaizkiaren aurrean anbibalentzia onartzea, ez eta mugatasunaren aurrean amore ematea ere. Egiatasuna esan nahi du, gaitzesten ez duen egiatasuna. Gaitzestetik urruntzeak bihotza gupidarako prest jartzen digu.\nEbanjelioko pasartea: Lk 6: 36 - 38. 41 - 42 Izan zaitezte errukitsuak, zuen Aita errukitsua den bezala. «Ez gaitzetsi inor eta Jainkoak ere ez zaituzte gaitzetsiko; ez kondenatu inor eta Jainkoak ere ez zaituzte kondenatuko; barkatu, eta Jainkoak ere barkatuko dizue; eman, eta emango dizue: neurri betea, sakatua, estutua eta leporainokoa emango dizue altzora. Izan ere, zuek zein neurriz neurtu, halakoaz neurtuko zaituzte Jainkoak».\n«Nola ikusten duzu senidearen begiko lastoizpia eta zeure begiko hagaz ohartzen ez? Nola esan diezaiokezu senideari: “Adiskide, utzi begian duzun lasto-izpia ateratzen”, zuk zeurean duzun haga ikusten ez duzula? Itxurazale hori! Kendu lehenengo zeure begitik haga, eta orduan ikusiko duzu garbi, senidearen begitik lasto-izpia ateratzeko.\nFrantziskotar espiritualtasuna “Neure anaiei Jesu Kristo Jaunarengan kontseilatzen, ohartarazten eta aholkatzen diet, munduan zehar dabiltzanean, ez dezatela sesiorik eta hizka-mizkarik izan, ez inor juzga; baizik izan daitezela gozo, baketsu eta eratsu, otzan eta apal, denekin oneski hitz eginez, egoki den bezala. (2Er 3,10-11). Frantziskok ez gaitu munduan gaitzesle gisa nahi, txiki, xume eta azken tokian baizik. Gaitzesten duena bestearen gainetik jartzen da, haren senide izateari uko egiten dio. Frantziskok ez gaitu nahi epaitu eta kondenatzeko, bakea egiteko baizik; ez gaitu nahi inkisidore izateko, senide baketsu baizik. Gaitzesten ez badugu, izan ahalko gara senide eta txiki. “Eta beste mila aldiz zeure begi aurrean bekatu egingo balu ere, maita ezazu ni neu baino gehiago, horrela Jaunarengana erakar dezazun; eta izan erruki beti horrelakoak” (MiG 11; ik. 1Er 11,5-10). Gaitzetsi ordez, maitatu; kondenatu ordez, gupida izan. Mila bider bekatu egiten badu ere; ez dela ezer lortzen badirudi ere; munduko arrazoi guztiak edukita ere. Gaitzetsi ordez, maitatu. Maitasuna gaitzespena baino indartsuagoa delako, bizi gehiago ematen du, gehiago erakartzen du Aita errukitsuaren bihotza. “Eta gorde bitez anaia guztiak, … anaiaren bekatua edo gaizki egina dela-eta asaldatu edo haserretzetik … , ez baitute osasundunek behar sendagilea, gaixoek baizik (1 Er 5,7-8). Huts egiten duenak medikua behar du, gaitzeslea baino gehiago; eta senideak, salatzaileak baino gehiago. Adibidez Frantzisko.\nOtoitza Jesu Kristo, gure Jaun eta senidea: itxi giltzaz gure bihotzeko atea, guk inorengatik ez pentsatzeko gaizki, inor ez gaitzesteko, suminik inori ez izateko, susmo eta interpretazio txarrik ez egiteko, intentzioen santutegi sagaratuan indarrez ez sartzeko. Jesus Jauna, senidetasunean biltzen gaituzun lokarria: gorde gure ezpainak josirik, inoren kontrako maiseatze eta esamesei bidea ixteko, guri egin-konfidentziak gordetzeko,\njakinik isilik egotea dela lehen maitasun-modu zehatza. Erein gure erraietan sentiberatasun-zuntzak. Emaguzu adeitasun-espiritua, begirunea erakuts diezaiogun elkarri, zeuri bezala, Eta aldi berean emaguzu jakinduria, kortesia hau senide arteko konfiantzarekin komeni den bezala elkartzeko. Jesu Kristo Jauna, emaguzu elkar errespetatzeko grazia. Amen.\nGutuneko azken hitzak “Hobeto irakasten duzu gehien ikasi behar duzuna” (Richard Bach).\n2012ko ekaineko eguneroko ebanjelioa Egunero Ebanjelioa irakurri nahi duten lagunek, egun bakoitzari dagozkion irakurgaien arabera, hemen dauzkate ekaineko erreferentzia guztiak: 1 2 3 4 5 6\nMk 11,11-26 Mk 11,27-33 Mt 28,16-20 Mk 12,1-12 Mk 12,13-17 Mk 12,18-27\nMk 12,28b-34 Mk 12,35-37 Mk 12,38-44 Mk 14,12-16.22-26 Mt 5,1-12 Mt 5,13-16\nMt 5,17-19 Mt 5,20-26 Jn 19,31-37 Lk 2,41-51 Mk 4,26-34 Mt 5,38-42\nMt 5,43-48 Mt 6,1-6.16-18 Mt 6,7-15 Mt 6,19-23 Mt 6,24-34 Lk 1,57-66.80\nMt 7,1-5 Mt 7,6.12-14 Mt 7,15-20 Mt 7,21-29 Mt 16,13-19 Mt 8,5-17\n43 Asisko Gutuna


Ander Zabala, Imanol Garmendia eta Jon Carazo arraunlariak dira biharko 'BAT To Rio' saioko protagonistak - basqueteam\nHiru arraunlariak euren lehenengo jokoak izango direnetan parte hartzeko irrikaz daude; oraindik horretarako aukera badute, eta aste bete barru Brandenburgen jokatuko den Europako Txapelketarako daude deituta.\n‘Bat to Rio’ bihar emitituko da, euskal telebista publikoaren bi kateetan; 12:45etan ETB2n eta 21:00etan ETB1en.\nBrandenburgen jokatuko den Europako Txapelketan parte hartzeko prestatzen ari diren Ander Zabala, Imanol Garmendia eta Jon Carazo araunlariak protagonistak izango dira LARUNBAT HONETAN ‘BAT TO RIO’ saioan, olinpiar jokoetan lehiatzeko aukerak dituzten euskal kirolarien egunerokoa erakusten duen eta Euskal Telebistako bi kateetan emititzen den programan, 12:45ean ETB2n eta 21:00etan ETB1en.\nJon Carazok (Zierbena, 1990), Ander Zabalak (Santurtzi, 1992) eta Imanol Garmendiak (Donostia, 1992) aurten euren ametsik gozoena bete nahi dute, euren lehenengo olinpiar jokoetan parte hartzea. Programan Orio Klubeko arraunlariek euren hastapenei buruz hitz egingo dute, bait a kirol hitzordurik garrantzitsuenean parte hartzeko piztu zitzaien pasioari buruz ere. Beetzseeko lakuan egun batzuk barru jokatuko duten Europako Txapelketarako deituta egoteak erakusten du sasoiko daudela eta olinpiar jokoetan lehiatzeko aukerak badituztela.\nArraunlariek saioan azalduko dute Euskal Herrian tradizio eta ospea duen traineruen txapelketa albo batera uztea erabaki zutela eta arraunketa olinpikoaren aldeko apustua egin zutela. Honek maila pertsonalean eskatu dien esfortzuaz mintzatuko dira. Izan ere, hirurek etxetik kanpo denbora asko pasa behar dute, Sevillan entrenatzen. Garmendia eta Zabala pisu arinean aritzen dira, 4-LM delakoan, eta Carazo, 8+M modalitatean.\nEuskal olinpiarrak ezagutarazteko saioa\n“BAT to Rio” astero eskaintzen da, larunbatetan, ETB-2n 12:45etan eta ETB-1n 21:00etan “Gaur Egun” albistegiaren ostean. 15 bat minutuko erreportaje monografikoak dira. Gauzak horrela, ikusentzuleek Rion parte hartzeko aukera dute n euskal kirolariak ezagutzeko parada izango dute Olinpiar Jokoak hasi artean falta diren hilabeteetan.


Egungo jolas parkeak baino lehenago, zer zegoen? – Guraso.eus\n2021-08-22\tguraso\tIruzkinik ez\nHaurtzaroaren, jolasaren, arkitekturaren, hirigintzaren eta hiriaren arteko loturak aztertzeko, Clara Eslava arkitektuari eginiko elkarrizketaren zati bat ekarri eta ilustratu genuen guraso.eus egitasmoan.\nClara Eslava. Argazkia: Hik Hasi\nHasiera batean, jolasaren historian bertan bilatu beharko genituzke erantzunak, horixe izango bailitzateke beste ikuspegi batzuetatik bereizita dauden eremuak lotzeko haria. Jolasteko ohitura oso antzinakoa den arren, ezagutza antropologiko gisa, jolasaren historia nahiko alor berria dela esan daiteke.\nAzpimarratzen ari garen alderdia, hots, araututako jolasaren historia gizarteetan, oso egituratuta dago eta, gainera, globalaren eta tokikoaren arteko batura islatzen du: hainbat jolas muin berbera duten hainbat kulturaren bertsioak dira, eta, beste batzuk, aldiz, tokiko kulturan berezkoa dena jasotzen dute. Hemen, adibidez, “sokatira” dugu, eta beste toki batzuetan errugbia izango dute. Aldiz, jolas egituratuaren aurrean, hemen aztertu nahi dugun gaia jolas askean –“play” delakoa– sortzen diren haurren dinamiketan, baliabideetan, erritmoetan eta metaforetan datza.\nJolas librearen –deriba ludikoa den aldetik– eta jolas egituratuaren –aurrez Ezarritako arauak eta gizartean adostutakoak dituenak– artean, Caillois-ek “mimicry” edo “ilinx” deritzen jolas motak tarteko erregistroetakoak lirateke. Lehenengoetan, bigarren errealitate bat simulatzen da, eta, askotan, haurrek arauak adostu behar izaten dituzte; bigarrengoetan, aldiz, errealitatearen pertzepzio argia aldatu nahi da, eta horien barnean hainbat objektu, tresna eta ohitura kultural aurkitzen ditugu, hala nola txirrista, ziba eta zabua. Zabuaren kasuan, ez dut ikerketa antropologikorik edo landa-lanik egin, baina horren jatorrira hurbiltzen ahalegindu naiz: kultura grekoan jada bazegoen zabua; objektu eta praktika horiek erritualen barnean txertatzen ziren, eta, beraz, errituaren eta jolasaren gaira itzultzen gara berriro… Jolas librea errutinaren aurkakoa da, hau da, lehen aipatutako desadostasun hori aurkituko dugu berriro: erritua praktikaren kontzientzia izango da, eta errutina horren ukazioa.\nBigarren Mundu Gerraren ondoren, goraldi indartsua gertatuko da berriro, hondatutako mundu bat materialki eta existentzialki berreraikitzeko beharrarekin batera, haurrak izan baitziren biktima nagusiak. Imajina ditzagun hiri suntsituak, kontinente txikitua, gabezia handiak, umezurtz asko…: jolasaren gaiak oinarri indartsua izango du hemen. Azken batean, jolasa eta “kanpokotasuna” lotzen dituzten funtsezko hiru une adieraz ditzakegu: XIX. Mendeko pedagogía modernoak, XX. Mende hasierako abangoardia historikoak eta Bigarren Mundu Gerraren ondorengo berreraikuntza, fenomeno globala dena; berreraikuntza horrek gizarteko joeren eta kezken eragina jasoko du, 50 eta 60ko hamarkadetako diseinuaren eta artearen eragina, eta 70eko hamarkadara arte luzatuko da hori; hala, gaur egun, funtsezkoa da espezie oso bat desagertzeko arrazoia aztertzea, aurreko mundua –oraintsukoa– ezereztu zuen kataklismo geologikoa gertatu zela baitirudi.\nIngalaterran, berriz, haurren partehartzea ez da soilik noiznolakoa izango, baita egituratzailea ere; “Adventure Playground” deritzenak dira, Sorensen-en planteamendu nordikoak hartuko dituztenak berriro, eta Lady Allen of Hurtwood-en babesa jasoko dute. Playgrounda ulertzeko modu horretan ez da proposamen gauzaturik egongo, eta ez dira jolaserako egitura iraunkorrak eraikiko; horren ordez, haurrentzako espazio erabilgarri moduan planteatuko dira, eta pertsona heldu batek zaindu, gidatu edo lagunduko ditu jolas-prozesuak eta autoeraikuntzarako proposamenak, berreraikuntzarekin oso lotuta egongo direnak: guk jolas egiteko gure ingurua eraikitzen dugun bitartean, bonbardatutako hiria berreraikitzen ari dira. Itxura batean gidatu gabekoa den jolasaren atzean haurrek helduen errealitatea imitatzen dute argi eta garbi, eta eraikitzeko borondate kolektiboari erantzuten dio horrek.\nArgazkia: SVEN TÜRCK / VISDA\nZergatik? Oso testuinguru kultural batengatik; baina baita, ziurrenik, plaza mediterranearraren presentzia aktiboa eta kaleko jolasa hartu behar dira kontuan, haurren belaunaldi haiek horrela bizi baitziren, eta klima epelagoa duten hiri ertainetan eta herrietan errazagoa izango da hori bat batekotasunez gertatzea.\nurtean bertan ere proiektatu zuen Noguchi-k bere playgrounda NBErentzat: jolas-esparru bikaina izango da, baina ez da eraikiko, udal-teknikari batek betoa jarri ziolako. Lan horretan, jolasaren espacio mitikoak arretaz aztertzen dira, haurtzaroaren oroitzapenak, jolas-esparruaren azaleraren topología jarraituari esker lotzen diren esperientzien aztarnategi batean bezala.\nurtean amaitu zen baita ere Le Corbusier-en “Unité d’Habitation” eraikina Marseillan: etxebizitza-multzo modernoaren paradigma izango da, ostatu kolektiboaren gai garrantzitsua planteatzen duena, eta, aurrerago, gure hiriak bete dituen bertsio pobrea, hondatua eta interesgabea izango duena. Hala ere, “Unité d’Habitation” eraikinak aitzindari izatearen indarra gorde du, eta metaforaren ahalmen oroitarazlea du: hirian flotatzen duen itsasontzi baten antzekoa da, indar handiko egitura, bi solairutako etxebizitzekin eta altuera bikoitzeko hutsarte handiekin… Zoragarria da. Arkitektura modernoaren ikonoetako bat. Teilatuan, haurrentzako pabiloi txiki bat du, eguzkiarekin, airearekin eta zeruarekin lotuta dagoena eta bere garaian haur eskola izan zena. Teilatu osoa hartzen du jolasak: topografiak eta harkaitz artifizialak ditu tapiz magiko baten antzekoa da, eta haurrak han goian jolasten dira, zerura irekitako utopia horretan. Lan horiek abiapuntu hartuta, goraldia izango da, eta, 1970-1975eko urteetara arte, hainbat egileren proposamenak sortuko dira hainbat kultura eta kokapenetan. Lan ugari argitaratu ziren: playgroundak eraikitzeko eskuliburuak, autoeraikuntzako liburuak, esate baterako pneumatikoak berrerabiliz, egurrekin landare-ontziak eginez… Esku-hartze berritzaileak izango dira benetan, gaur egun oraindik indarrean daudenak.\n“Parkeak Bizitzeko modu berriak” liburuxkan argitaratutako elkarrizketaren zati bat da,\nIruzkinik ez "Egungo jolas parkeak baino lehenago, zer zegoen?"


Arbizu herri lasterketa | Casa Rural Angoiko Etxea\nCastaños y castañas\tBaratza\nArbizu herri lasterketa\n18 octubre, 2011 By casa_rural_angoikoetxea No hay comentarios todavía\nSakanako VII. Atletismo koparen barruan Igande honetan Sakanako XI. Herri Lasterketa ospatuko da. Aurtengoa Arbizun ospatuko da, eguerdiko 12-etan eta 7,5 kilometroko distantzia bete beharko da. Iinteresa duzuenontzat jakin izen ematea helbide honetan egin daitekela www.kirolprobak.com


Makina Berria programaren seigarren edizioan '4.0 inbertsioak' deiturikoek lehentasuna izango dute - Kutxabank Media\nMakina Berria programaren seigarren edizioan ‘4.0 inbertsioak’ deiturikoek lehentasuna izango dute\nKutxabankek 2018an inbertsio produktiboetara zuzendutako finantzaketak %12tik gora hazten jarraitu du.\nKutxabankek eta ADEGI, CEBEK eta SEA elkarteek ‘Makina Berria’ planaren seigarren edizioa sinatu dute goizean, eta enpresek beren egitura produktiboa berritu dezaten 2.000 milioi euro bideratu dituzte egitasmo honetara. Edizio berri honetan, hiru patronalen bazkide diren enpresek finantzaketa baldintza abantailatsuak izango dituzte 2019ko ekainaren 30era arte, inbertsioak 4.0 industriaren baitan kokatzen diren teknologiak berritzeko egin nahi badituzte. Horrela, planak ezarritako oinarriko interes tipoa, 12 hilabeteko Euribor gehi %1,80, 0,15 puntutan hobetuko ahalko zaie.\nMakina Berriak interes tipo finkoko eragiketak kontratatzeko aukera ere ematen du.Hobariaren helburua prozesu produktiboan teknologia berrien barneratzeak dakarren erronkari aurre egin ahal izatea da, tartean robotika, analitika, inteligentzia artifiziala, ezagutzako teknologiak, nanoteknologia, edota ‘gauzen internet’ deiturikoa. Honela, Makina Berriak teknologia hauen bultzada probestu nahi du euskal enpresa ehunaren lehiakortasuna hobetu eta eraldatzen jarraitzeko.Lankidetza hitzarmen berria 2019ko amaierara arte izango de indarrean, eta goizean sinatu dute Bilbon finantza erakundeko Kontseilari Ordezkari Javier García Lurueñak eta PRENTSA OHARRA Eduardo Junkera ADEGI Gipuzkoako Entrepresarien Elkarteko Presidenteak, Iñaki Garcinuñok CEBEK Bizkaiko Enpresarien Konfederazioko Presidenteak eta Pascal Gómezek SEA Arabako Enpresariak elkartearen buruak.\nSinaketa ekitaldian, Kutxabankeko Kontseilari Delegatuak nabarmendu du enpresa txiki eta ertainak beren lehiakortasuna hobetzeko egiten ari diren esfortzu ikaragarria, batik bat beren eraldaketa digitalaren bitartez. Hori guztia eskatzen dituzten finantzaketa beharretan ikusten dela gaineratu du. Honen haritik, Javier García Lurueñak Kutxabanken konpromisoa ekarri du gogora, “2018. urtean, aktibo finkora bideratutako %12 finantzaketa handiagoa jarri baitu euskal ETEen eskuetan, zati handi bat 4.0 ezaugarriekin”.Eduardo Junkerak, Adegiko Presidenteak, azpimarratu du “gabiltzan merkatu globaletan, teknologia maila handiko produktuak behar ditugu, balio erantsi handiagokoak. Hori ezinezkoa da geroz eta eraginkorragoak eta onagoak diren makinetan inbertsiorik egin gabe”. Horregatik, ADEGIko Presidenteak gaineratu du “gaur sinatu dugun akordioak enpresen lehiakortasuna eta iraunkortasuna hobetuko dituen itxaropena dugu”.\nCEBEK-eko Presidenteak, Iñaki Garcinuñok, adierazi du “Araba, Gipuzkoa eta Bizkaiko enpresentzat albiste ona da Makina Berria plana abian jarri izana”. Gaineratu duenez, “Makina Berriari esker, gure enpresek Bizkaia eta Euskadiko ekonomian jarduera sortu dezaketen aktiboak eskuratu ditzakete. Hau bezalako ekimenak erabakigarriak dira era honetako inbertsioak bultzatzeko, eta Euskadin edo Bizkaian hain garrantzitsua den industriaren bilakaeran zeresan handia dute, enpresetan konfiantza handitzen laguntzeaz gain”.Pascal Gomez SEA Arabako Enpresak elkarteko Presidenteak azpimarratu duenez, “oso garrantzitsua” da hitzarmen hau berritzea, “akordio egonkorra da, gure enpresen lehiakortasuna bultzatzeko ezinbesteko babesa, bai nazioko merkatuetan, nola nazioartean”.\nHorregatik, Arabako Enpresak elkarteko Presidenteak esan du “beharrezkoa da Arabako enpresarientzat nahikoa inbertsio bideratzea 4.0 industriako inbertsioak egin ahal ditzaten, horrek dakartzan abantaila guztiekin”. Era berean, Gomezek adierazi du “hitzarmen hau sinatu den unea ere garrantzitsua da, Kutxabanken moduko erreferentziazko erakunde batek, inbertsio produktiboaren aldeko apustua egiten baitu, ziurgabetasuna dagoen testuinguru ekonomiko honetan”.


Fusilaketak « Ahaztuen Oroimena 1936\nHernanin 1936an desagertarazitakoak gogoan. Celestino Onaindia markinarra eta Jose Ignazio Peñagarikano etxebarritarra haien artean\nCelestino Onaindia Zuloaga (Markina, 1898-Hernani, 1936)\nJose Ignazio Peñagarikano (Etxebarria, 1872-Hernani, 1936)\nMiliziano antifaxistaz eta lehen gudarien mugimenduak hasi zirenean, eguneroko bizimodua estutuz joan zen. Etxebarrin ziren abadeek estutasunak pasatu zituzten 1936ko irailaren bukaera eta urriaren lehen egunetan. Bistakoa zen elizaren eta ezkertiarren artean zegoen tentsioa, are gehiago gainera gerra frontea iritsi zenean. Herrian zeuden abadeetatik batzuk abertzaleak ziren moduan besteak eskuindarrak ziren, noski kontserbadoreak, tradizionalistak.\nLehen gudari eta milizianoen etorrerarekin, eliza hartu zuten, kontserbadore espainiar edo eskuindarrei jarraipenak eta galdeketak egin zitzaizkien, edo kasu batzuetan erasoak ere.\nHori dela eta, zeuden abadeetako batzuk, (Francisco Echeverrarria eta Marcelino Ibarzabalek) ezkertiar milizianoen presioa ezkutatzea erabaki zuten. 1936Ko urriaren 21ean, elizako ondasunak (32.642,45 pzta, bi kaliz eta beste zazpi erlijio objektu) bitxidun koilare bat eta beste objektu batzuk abadetxeko baratzean lurperatu eta ihes egin zuten. Etxe ezberdinetan ezkutatuta, hilabete terdi inguruan gordeta egon zirelarik.\nBeste abade batzuk etxean geratu ziren. Manuel Solozabal, Jose Peñagarikano eta Ramon Solozabal esaterako; azken hau adinez nagusia.\nGiro nahasi hartan, Jose Peñagarikanok babesa bilatzea erabaki zuen. Uste da Arnorixara (Arnoriaga) jo zuela eta han errekete karlistekin topo egitean, inguruko agintari nagusi batena eraman zuten. Atsoin Zabalen bere postua antolatuta zeukan Kortazar Kapitanarengana eraman zuten. Honek, kotxez, Elgoibarrera jeitsi zuen Jose Peñagarikano, eta han zegoen Celestino Onaindia abade markinarrarengana.\nDonostiako alkate ohi baten alabarekin (Lolita Prado Uhagonekin hain zuzen) ezkonduta zegoen Eduardo Kortazar kapitaina. Oruntzegainetik Urkarregirako inguruko matxinoen agintari nagusia zen (gogoratu, Molina militar galiziarra Mandiolan zauritu ondoren hil zela 1931/10/21ean), Kortazar eta Uhagoneko etxea (gaur egungo Markina-Xemeingo kulturgunea), alkate ohi eskuindar honen udarako etxea zen.\nKortazarren amaginarrega, uda pasatzen Uhagonen zegola gerrak harrapatu zuen, frontea iritsi zenean. Larritasunean, Alberto Onaindia abade abertzale ezagunak (1902, Markina-Xemein – Donibane Lohitzune, 1988) isilpean, frontearen lerroa gainditu eta Tolosara igarotzen lagundu zion. Horregaitik, ustez, Kortazarrek laguntza eskaini zion Jose Peñagarikanori eta kotxez Celestino Onaindiarengana (Alberto Onaindiaren anaiarengana) eraman zuen.\nCelestinok etxean hartu zuen Jose. Honek, elizkizunetan laguntzen jardun zuen Elgoibarren. Baina gau horretan, edo biharamunean, faxistak bi abadeengana joan eta atxilotu egin zituzten. Faxista hauek bazekiten Celestino Onaindia zein Jose Peñagarikano abertzaleak zirela, eta baita Celestinoren anaia, Alberto Onaindia, Agirre lehendakariaren gertukoa zela. Alberto Onaindia oso ospetsua zen, familia abertzalekoa eta EAJ-PNVko kidea. Alberto Onaindiak, geroago, ardura-parte hartze zuzena izan zuen 1937ko Santoñako paktuan.\nEgoeraren estuasunean ezkutatu ziren aipatu bezala abade asko, baina guztiek ez zuten patu bera izan. Eskuinekoek, tradizionalistak, ezkutatutako egunak igaro ondoren haien ohiko zereginetara bueltatu ziren; aldiz abade abertzaleen kasuan udazkenak kolore belztu egin zen.\nCelestino eta Jose Ignazio Peñagarikano, biak atxilotu zituzten hileta, meza baten ondoren, Donostiako Ondarretako kartzelara eraman, 1936ko urriaren 21ean. Donostiko Ondarretako kartzelara eraman zituzten eta handik, ez epaiketa, ez ezer, hil egin zituzten.\n1936ko urriaren 28an, Jose Peñagarikano eta Celestino Onaindia, Hernaniko hilerriko hormaren kontra.\nGaur Hernaniko hilerrian omenaldia egin zaie, tropa frankistak hilerriko hormetan desagertarazitako guztiei. Hilerriko sarreran, goizez, bi pertsonak debekatzen zuten igarobidea. Bitartean beste bik, hobiak zulatzen zituzten bitartean. Gauez garraiatzen zituzten presoak kanpo santuko atarira, gauaren isiltasunak pertsona haien ametsak hartzen zituen. Gau beltzean fusilatutako 140 pertsonen hilketak dokumentatu ahal izan dira, baina uste da 200 pertsona inguru izan daitezkela desagertarazi zituztenak. “Argi Horma” oroigarriaren aurrean, lapurtu zitzaien oroimena erreparatu nahian lore eskaintza egin zaie, urteetan egin bezala, errepresaliatu guztien oroimenak zutik iraun dezan.\nEsta entrada fue publicada en Orokorra y etiquetada como 1936, Celestino Onaindia Zuloaga, Fusilaketak, fusilatu, Hernani, hilerria, Jose Ignacio Peñagaricano, Peñagaricano, Peñagarikano.


Domeinuak | WordPress.org Euskara\nGure WordPress marka komertzialarekin lotutako hainbat arrazoi direla eta, galdetzen dizugu ea WordPress-i buruzko gune bat abiaraziko duzun edo, horrekin lotuta, ez duzula WordPress domeinuaren izenean erabiliko. Saia zaitez horren ordez wp edo beste aldakuntza bat erabiltzen. Ez gara abokatuak, baina pertsona argiak gure marka gordetzeko hori egin behar dugula esaten digute. Gainera, erabiltzaile askok esan digute nahasgarria dela.\nDagoeneko, WordPress domeinua baldin baduzu, ondo dago wp baliokiderantz birbideratzea, baldin eta erabiltzaile nagusiak ikusten eta sustatzen dena ez badu WordPress-ik; eta, epe luzera, zaharra Fundaziora transferitzea pentsatu beharko zenuke.\nWordPress ondo dago wordpress.example.com bezalako azpidomeinuetan, goi mailako domeinuez kezkatzen gara.\nInoiz galdetu digun edonori esan diogu; publiko soilik egin nahi dugu; jende gehiagok politika honen berri izan dezan.\n< whine> Beste domeinu batzuk WordPress erabiltzen ari dira horietan!</whine>\nEz badira WordPress.com, WordPress.net, WordPress.org, WordPress.tv edo WordPressFoundation.org, ez dute baimenik, eta orri honetarako erakuslea duen jabearekin harremanetan jarri beharko zenuke. Hau maiz ikusten dugu pluginak eta itxurak sofware gaizto horiekin banatzen dituzten spameatze guneekin, lotu nahiko ez dituzun guneak, seguruenik.


Geoparkea egun bakarrean - Geoparkea - Flysch & Karst experience\nEgun bakarreko bisita egin dezakezu Euskal kostaldeko Geoparkean, adibidez Begiratokien ibilbidea eginez eta ondoren Deba, Zumaia edota Mutrikuko herriguneak ezagutuz. Hasi bertako flyscha, karsta eta kultura hobeto ezagutuz.\n1. Euskal kostaldeko Geoparkea: flysch, karst eta kultura\nFlysch: haitzen eta istorioen segida\nGipuzkoa mendebaldeko kostaldeko itsaslabar ikusgarriak altxor natural berezia dira: bata bestearen gainean jarritako geruza harritsuetan idatzitako milioika urteko historia geologikoa, itsasoaren etengabeko eraginaren ondorioz agerian geratu dena.\nEgitura bitxi hori flysch izenarekin izendatu dute, kostalde osoa berezi bihurtzen duen elementua. Flyscheko geruzen sekuentziak 60 milioi urte inguruko sail ia etengabea osatzen du (duela 110 milioi urte ingurutik orain 50 milioi urtera arte, gutxi gorabehera), eta, sail horretan, Lurraren historian izan diren gertaera eta hondamendi garrantzitsuak seinala ditzakegu, mundu mailan gertatutako azken desagertze handia barne. Horregatik, zenbait geruza planetaren denbora geologikoaren nazioarteko erreferentzia izateak ez gaitu harritu behar.\nKarst: historiaurreko sekretuak\nKostako flyscharen alboan, lurraldeko barnealdean, karstaren mundua dago, kareharriaren higadurak sortutako paisaien mosaiko bat, aspaldi itsaso tropikal baten azpian eratua.\nMilioika urtean, urak zulo asko egin ditu harkaitzetan, eta zulo horiek gure arbasoentzako aterpe izan ziren duela milioika urte, klima zeharo hoztu zenean. Lurralde honetan hartz, orein, bisonte, zaldi, elur-orein eta bestelako animaliekin bizi ziren biztanle haiek, beren existentziaren eta artearen aztarnak utzi zituzten, eta haien antzinako sinesmen eta mitoen oihartzuna gaur eguneraino heldu zaigu.\nGeoparkeak ondare arkitektoniko garrantzitsua dauka hiri eta landa guneetan –besteak beste, jauregiak, elizak eta baselizak–, baita ondare etnografiko eta kultural bikaina ere.\nZumaian, Z Ignacio Zuloaga Kultur Gunea nabarmendu dezakegu, margolariaren arte-bilduma erakusgai duena; Mutrikun, Alde Zaharra eta Bentalekua, itsasoaren eta hiribilduaren arteko loturaren gaineko museoa; eta, Deban, Santa Maria eliza, Gipuzkoako gotikoaren eta errenazimentuaren altxorra. Geoparkea tradizioekin, ohiturekin eta lurraldeko kulturarekin bat egiteko leku egokia da, baita antzinako lanbideak edo kondairak gogoratzeko ere. Gainera, gastronomia ezin hobeaz eta bertako produktuez goza dezakegu bertan.\n2. Begiratokien ibilbidea\nZure kabuz bisitatzeko 15 begiratoki natural dauzkagu 55 kilometroko ibilbidean zehar, leku interesgarriak bisitatu eta Geoparkearen ikuspegi osoa jaso dezazun.\nDeskargatu Euskal Kostaldeko Geoparkeko Begiratokien Ibilbidearen mapa.\nDeskargatu panel informatiboak. Panel informatiboen zerrenda: Elorriaga, Kalbaixo, Lapari, Lastur, Olatz, Plazaola, Saturraran, Algorri, Itxaspe, Mendatagaina eta Portutxiki.\nEuskal Kostaldeko Geoparkea osatzen duten herrigune nagusiak dira Zumaia, Deba eta Mutriku. Gipuzkoako kostaldean kokaturik, xarma handiko herriak dira, euskal kulturan eta tradizioan sustraituak, eta bisitaria liluratuta utziko duen kultura eta historia ondare aberatsa dute. Gastronomiak ere toki berezia du hiru herrietan.


Sustapen Digitalerako aholkularitza saioa antolatu da SPRIren laguntzarekin - GOIEKI · Goierriko Garapen Agentzia ·\nTailer honen helburua parte hartzaile bakoitzaren enpresa Interneten ezagutzera eramatea da, beti ere modu eraginkor eta seguru batean, bezero gehiagorengana iritsi ahal izateko eta gainera bezero hauek fidelizatzeko.\n4 ordu iraun dituen saio honetan hurrengo puntuak landu dira:\n• Interneten sustapen aktiboa nola burutu bezero gehiagorengana iristsi ahal izateko.\n• Komunikabide sozialetan bezeroekin interakzioan jarduten erakutsi, modu profesionalean eta nahi den merkatu nitxora zuzendu.\n• Bezeroen iradokizunak jaso eta noraino dauden gogobeteta jakinarazi, haien eskaerei aurrea hartzeko.\n• Negozioaren posizionamendu birtualaren bidez salmenta gehiago lortzen.\n• E-marketin bidezko sustapenena erabiliz nola bezeroak fidelizatu.\n• Dokumentuak hodeian partekatuz denbora eta kostuak aurrezte direla baieztatu.\nEnpresei egokitutako doako aholkularitza teknologiko honek, parte hartzen duten enpresa eta autonomo hauei lehiakortasuna handitzen laguntzen die.\nIada azken 2 hilabeteetan, tematika ezberdineko kurtso ugari eraman dira aurrera SPRIren eskutik eta hurrengo urtean, hilabeteko formakuntza tekniko bat aurreikusten da.\nHurrengo urteari begira, jarraituko den dinamika aurten landu diren gaiez gain (fakturazio elektronikoa, dispositivos móviles eta enpresa digitala), multzo berri bat gehietzea da, Industria 4.0 izenpean honek Fabrikazio Gehigarria, 3D inprimaketa, Big datuak vs. ERP bezelako gaiak barneratzen ditu.


Galtzaileen kluba - Alex Uriarte - bizkaie.biz\nKirolaren mass media dalakoan, elitea eta horren barruko goreneko geruzea baino ez da aintzakotzat hartzen. Neure kasuan, txirrindularitzea da gehien beteten nauen eta ezagutzarik naroena daukadan kirola eta, horrenbestean, ziklismoaren historiako izar esanguratsuenetako batzuez berba egingo dot gaur. Izarrak garaipen, maila eta ospe aldetik, bai, baina ez ostera txirrindularitzako zortzi milako gailurrak diran Grand Tour edota hiru asteko itzuli handietan lortutakoakaitik. Azken horreexetan inoz irabazi ez izanagaitik dira famatu aitatuko dodazan txirrindulariok, hots, hamaikatxu garaipenen artean hiru asteko erronda bat bera be irabazi ez izanagaitik. Hona hemen ziklismoaren historiako txapeldun-galtzaileen orkestrea:\n1. Claudio Chiappucci: Kontrol lana egin gura eben taldeentzat nazkagarria besteko geldiezina izan zan italiarra, igoera zein jatsieratan karrerak deskontrolau eta hankaz gora jarteko eukan abileziagaitik. Suberte txarra izan eban, tamalez Indurain, Bugno zein Lemond moduko basapiztien aroan lehiatzea tokau izan jakolako. Dana dala, Contador eta Romingerregaz batera, arriskatuteraren eta ikuslegoari gozarazotearen ziklismo epikoaren errepresentatzaile fidelenetakoa dala deritxot, neure lasterkaririk kuttunenetakoa.\n2. Hennie Kuiper: 70-90 hamarkada tarteko animalietako bat. Arriskatu zalea, beroa eta pasinoz ganezka egoana. Txapeldun olinpikoa izatera ailegau zan nederlandar hau 1972.ean eta 5 monumentu irabazi zituan. Tourrean (bere karrera maiteena), baina, bigarren izatea baino ez eban lortu, haren herrikide Joop Zoetemelken ostean.\n3. Joaquim "Purito" Rodríguez: Neure kirol-hezkuntzako zutabeetako bat bai izaera, bai ibilbide profesional aldetik. Puntukako sailkapena (ProTour eta World Tour deituraz ezaguna) birritan irabazitako hau oso leihakorra izan da egun bateko, astebeteko eta hiru asteko lasterketetan baina Giroan bigarren izatea baino ez eban erdietsi, 2012ko edizinoan karrerea azken eguneko erlojupekoan 16 segundogaitik galdu ebalarik.\n4. Richard Virenque: Umetan telebistara begira nengoala akordura etorten jatazan korredore apurretako bat da Virenque. Tourrean zazpi etapa eroan zituan, mendiko sari nagusia beste zazpitan, kolore beilegia egun bitan soinean jantzi eban eta 1997an Jan Ullrich handiaren ostean bigarren amaitzea lortu. Bere azken urteak baino ez dodaz oroitzen baina, hori bai, bere ibilbideko azken zantzuetan be inoz ikusi izan dodan igotzailerik txundigarrienetako bat eristen neutsan.\n5. Stan Ockers: Palmaresik adierazgarrienetakoa daukan kirolaria. Ia-ia egutegiko monumentu eta klasika danak bereganatu zituan eta Grande Boucle-an hiru etapa irabazi. Ez eban, alabaina, sailkapen orokorrik lortu belgikarrak, 1956an aurreko urtean irabazitako munduko txapeldunaren maillota soinean eroan arren.\n6. Joseba Beloki: Euskaldunok be izan dogu ordezkaririk hiru asteko errondetarako (Indurain handiaz zer esanik ez). Beloki anaietan biziena, ostera, askozaz entzutetsuagoa da Tourrean izandako eroriko latzagaitik bere txirrindulari ibilbide osoan zehar erakutsiriko erregulartasun eta kemenagaitik baino. Egia esan, erorketa haretaz geroztik bere etorriaren etena zein gainbeherea argikiro agertu ziran. Ez dira egundo kamustu, barriz, Tourreko hiru podiumak (birritan hirugarren eta behin bigarren) eta baita Vueltakoa bere (hirugarren kajoia Madrilen). Hori bai, garaipen handirik ez Grand Tour rider legez.\n7. Tom Simpson: Bradley Wigginsek 2010-2015 urte tartean upelako ospea hartu eban, baina neuretzat Erresuma Batuak emon dauen ziklistarik emonkorrena eta handiena Simpson litzake, inongo zalantza barik. Palmares aldetik Wiggoren aldean zertxobait murritzagoa izan arren, sakrifizioa, pasinoa, lehiakortasunik zorrotzena eta, tamalez, maite dana muga-mugaraino eroatea errepresentetan dituan norbanakoa izan zan Simpson. Mont Ventoux mitikoa igoten egoala, deshidratazinoak eta gatxak jota, bide-baztarrean jausi eta bertan zendu zan. Ezbairik bage, ziklismoaren borrokalari sendoenetakoa.\n8. Fränk Schleck: Johnny Schleck txapeldun ohiaren semea eta Andy Schleck erraldoiaren anaia zaharra da Fränk. Tour gizona izan da Schlecketan nagusiena, zeozer izatekotan. Igotzaile bikaina, karrerako egoera ezbardinen irakurle zein interpretatzaile estrategiko itzela eta zinez erasokorra izanagaitik, erlojupekoa izan da beti bere Akilesen orpoa. Armstrong, Simoni, Heras edota Piepoliren garaian hastetik, Menchov, Evans, Nibali edo Contadorren aroan lehiakor izan dan kirolaria; garaipenei jagokenez, baina, lortu dauena baino gehitxoagoren merezituna, behinik behin.\n9. Andreas Klöden: Alemaniako txirrindularitzearen etorkizuneko izar izatea tokau izan jako, beteranoa zanean be bai. Izan bere, hasieran Ullrich eta Honcharren itzalpean jardutea egokitu jakon eta heldutasuneko urteetan, aldiz, Leipheimer edota Horner bezalakoen aldamenean. Euskal Herrian ondo ezaguna da Klöden, Itzulian etapak eta sailkapen orokorra irabazi zituan-eta. Hau bere Tour gizona izan da betidanik eta garagarril frantziarrean une très belle performance franko egindakoa, hala mendian nola erlojupeko saioetan.\n10. Lance Armstrong: Ezin leiteke ezelan be ahaztu kirolaren historiako dopin sare sistematiko, atondu eta sofistikaduenaren aita danak garaiko preparazino fisikoa, karreren prestakuntzea, teknikea-taktikea eta taldelana ze modutan irauli zituan; hau da, itzuli handien garaipenen aldetik guzurtia eta tranpatia izango da, ados, baina bakotxari berea: ordura arte zaharkitua eta zientifikoki zein mediatikoki zeharo atzeratua egoan kirola mundu mailan punta-puntan jarri eban. Hain da holan, non dopinaren auzia kenduta, oraindino be berak abian jarritako bidetik tiraka hainbat eta hainbat aurrerakuntza zientifiko, mental, estrategiko, logistiko, ekonomiko eta, batez be, fisiko egiten diran. XXI. mendeko txirrindularitzearen kantzerra izan da, baina, aldi berdintsuan, XXI. mendeko entrenamendu eta prestaketa sistemen aitzindaria.\nEsan beharra dago zerrenda hau luzatutea eta mardultzea gauza erraz askoa dala, errubera bien kirolak loriaren atarian geratu dan hamaikatxu txapeldun handi itxi deuskuz-eta. Dana dala, hauxe da neure sasi-txapeldunen mortxakearen hautua. Aitaturikoak hain kirolari handiak baina horren zorte txarrekoak izan dira, non ia ez diran gogoratu bere egiten. Hona hemen galtzaileen kluba.


Flowline Bag iragazkien etxebizitza - Txina Flowline Bag iragazkien etxebizitza hornitzailea, fabrika –Sffiltech\nPoltsa iragazkiaren etxebizitza\nHasiera » Produktuak » Likidoaren iragazketa » Poltsa iragazkiaren etxebizitza\nFluxuaren poltsa iragazkiaren etxebizitza\nAlbo Flow poltsa iragazkia Etxebizitza\nPoltsa bakarreko iragazkiaren alboetako sarrera DS seriea\nDS estalkia irekia DS2 # DS1 # (motxila motakoa) DS1 # DS goiko eta beheko estalkia\nAlboko fluxuak konponbiderik eraginkorrena eskaintzen du poltsa bakarreko etxebizitza eskakizunetara. Pieza bakarreko gorputzaren diseinuak gorputz tradizionala ezabatzen du beheko txapa zirkunferentziako soldadurarekin eta segurtasunik gabeko barne-zigilua eskaintzen du osotasunerako. Alboko fluxua Doctop-en Splash Guard segurtasun osagarrien aukera berriarekin eskuragarri dago.\nDS serie estalkia ahurra poltsa bakarreko iragazkien estalkia poltsa bakarreko iragazkien egitura da, egitura ezin hobea duena, zigilatze efektu zoragarria, doitasun handiko iragazketarako egokia, erresistentzia handiko egitura, segurtasun handiagoa, oso iraunkorra.\nZigilatze absolutuaren diseinu sotila, doitasun handiko iragazketarako egokia dena;\nOskolaren zigilatzea eta poltsaren zigilatzea aldi berean osa daitezke, eragiketa erraztuz;\nZehaztasunezko galdaketa estalkiaren ahur egitura, bereizketa leuna, iragazki tarta eraketa optimizatzea;\nFluidoen hodien diseinua, presio galera txikia;\nBrida estandarrez hornitua, erresistentzia handia, segurtasuna eta fidagarritasuna;\nIrekiera azkarra diseinatu, estutu dezakeen azkoina, desmuntatu erosoa;\nIntxaur belarriaren eserlekua hobetzeko diseinua, ez da deformazioa okertzeko erraza, eta epe luzera jasan dezake 1.0MPa presioa;\nKalitate handiko 304, 316L altzairu herdoilgaitzezko materiala erabiliz;\nEragiketaren altuera baxua, besoa erraz muntatzeko poltsa tolestea;\nSoldadura kalitate bikaina, segurua eta fidagarria;\nBolumena eremu bereko alboko sarrerako iragazkiarena baino txikiagoa da, hondakin materialak murriztuz;\nEstalkia ireki ondoren, poltsa iragazkien lepokoek hondarreko likido maila erakusten dute, erauzketa seguruetarako komenigarria eta korrosiorako, tenperatura altuko eta biskositate handiko likidoetarako egokia;\nHiru inportazio eta esportazio orientazio banaketa mota, diseinurako eta instalaziorako egokiak;\nIndar handiko altzairu herdoilgaitzezko torlojua eta azkoina, korrosioarekiko erresistenteak, iraunkorrak;\nAltzairu herdoilgaitzezko euskarria, altuera erregulagarria, instalatzeko eta atrakatzeko erosoa;\nHareaz kanpoko gainazala tratatzeko, garbitzeko erraza, ederra eta eskuzabala.\nPoltsa iragazkien 304/316 likido ugari dauzkagu, xehetasun txikiekin, kalitate kontrola hobetzeko.\nPintura, garagardoa, landare olioa, medikuntza, kosmetikoak, produktu kimikoak, petrolio produktuak, ehungintza kimikoak, argazki produktu kimikoak, soluzio galvanizatua, esnea, ur mineralak, disolbatzaile beroa, latexa, ur industria, almibarrak, erretxina, inprimaketa tinta, hondakin industriala, zukua , olio jangarria, argizariak.\nSffiltech serieko altzairu herdoilgaitzezko poltsaren iragazkiaren egitura nobela moduko egitura da, bolumen txikia, eragiketa sinplea eta malgua, energia aurreztea, eraginkortasun handia, funtzionamendu itxia eta moldagarritasun sendoa erabilera anitzeko iragazkia.\nSffiltech serieko altzairu herdoilgaitzezko poltsaren iragazkia: iragazkiaren zilindroa sinplifikatu, iragazkiaren burua eta egitura azkarreko altzairu herdoilgaitzezko poltsa osagai nagusiak garbitzen dituzte.\nIragazkia presio mota iragazteko gailua da, iragazkiaren oskoletik hodi poltsaren sarreraren eta gailua sarea sendotzeko gailurra da, likidoaren infiltrazioak iragazitako poltsa kualifikatua izan daitekeen poltsaren finkotasun maila behar zuen. partikulak iragazki-poltsa da. Iragazki poltsa ordezkatzea oso egokia da, iragazkiaren oinarrizko kontsumoa gabe.\n1, Txinan iragazki poltsaren etxebizitza hornitzaile handiena eta zaharrena\n2.Gureak egindako zati guztiak\n3. 1996tik lantegia eta 2006tik esportazioa\n4. Ez gara hornitzailea bakarrik, iragazketa-industria guztiari buruzko informazio gunea baizik\nEkipamendua eta teknologia\n2, gure pieza guztiak ondo probatuta eta kontrolatuta daude\nZure etorrera hemen egiaztatzea nahi dugu\n3, 10 esperientzia baino gehiago esportatzeko\nMunduan eragile asko ditugu.\n1. 2006tik esportatu genuen 10 esperientzia baino gehiago esportazio merkaturako, beraz atzerriko lan baldintzak ondo ezagutzen ditugu\n2. fabrika gara:\n1.1 Gure fabrika 1996. urteaz geroztik sortu zen, filtrazio negozioko lehen zenbakiak, beraz gure teknikari gehiago\n14 esperientzia baino gehiago, poltsa etxeen lan-egoera oso ondo ezagutzen dugu eta gure zintzoak eskain diezazkiguegu\n1.2 Gure poltsako iragazkien 304/316 likido teknikariak 15 urte baino gehiago dituzte.\n1.3 Gure poltsarako iragazkia 304/316 likidoak egiteko teknikariak 16 urte baino gehiagoko esperientzia du.\n1.4 Txinako iragazkiaren merkatua ere ondo ezagutzen dugu, gure ondasunak txinako poltsan dauden edozein lekutan daude inguruan.\nberaz, iragazkien poltsako soluziorik onena eskain diezaguke. Horrek aurreztu eta iragazte-funtzio hobea lortzeko balioko dizu.\n1.5 Kalitate handiko iragazkien poltsaren etxebizitzan kokatzen gara. Fabrika bateko makina guztiekin.\n1.6 Pieza bakoitza banan-banan probatzen dugu teknologia handiko ekipamenduarekin\n1.7 Salmenta ondoko zerbitzu sendoa daukagu, zerbitzu-taldea zuretzat onena.\n1.8 Gure bezeroei zerbitzu hobea emateko kantitate-aginduak onartzen ditugu.\n1.9 Gure fabrikako jendea bertako jendea da, beraz, gure ondasunak egonkorrak dira\n2.0 Hurrengo eskaerarako laginen stocka daukagu, zure datuak hurrengo ordurako gurekin harremanetan jartzeko.\n3.Low MOQ: gure fabrikak izar iragazkien poltsaren etxebizitza ugari ditu, beraz, edozein kantitate egin dezakegu\n4. Beheko prezioa: Gure onena saiatzen gara gure prezioak edozein lekurik baxuenak direla ziurtatzeko; fabrikako prezio baxuena zuretzat hobea dela ziurtatzeko\naurre ia ia. Harro gaude nahi dituzun produktuetan dirua aurrezten laguntzeko.\n5.Ona kalitatea eta Ziurtagiria FDA, MSDS, ISO9001 eta beste proba gainditu genituen.


Jendetza bildu zen Gabirian San Roke egunean - Goierriko Hitza : Goierriko Hitza\nAtzoko egitarau erakargarria ikusirik jende asko hurbildu zen Gabiriara, gazteak bereziki. Sagardo eta txistor dastaketa, bola eta toka txapelketa edota kontzertuak izan ziren, besteak beste.\nJendea sagardo dastaketan. / Argazkia: Maria Regil\nSan Roke eguna ospatu zuten atzo gabiriarrek, eta inguruko herrietako jende ugari hurbildu zen bertara egunaz gozatzera. Goizean 11:00etan meza izan zen, eta ondoren Goruntzeko txikienen dantza saioa. Arratsaldeko ekitaldietarako bete zen Gabiriko plaza ingurua. 18:30etan sagardo eta txistor dastaketa zegoen antolatuta, eta gazte ugari hurbildu ziren horren aitzakian.\nHonen ondoren bola eta toka txapelketa egon ziren. Josu Lazkanok irabazi zuen boloetan gizonezkoen mailan; emakumezkoetan, berriz, Naiara Peñagarikano izan zen nagusi, eta lehen herritarra ere bera izan zen.\nKontzertuen unea gauean iritsi zen, 22:30etan hasita. Revolta Permanent, Nogen, eta azkenik DJ Bull izan ziren gaua alaitzearen arduradunak.\nFestetako azken eguna\nGaur izango dute gabiriarrek festez gozatzeko azken aukera, San Roke Txiki eguna da gaur. 11:00etan meza nagusia izan da, eta ondoren herritarrentzako Tiragoma, bola eta toka txapelketa izan dira. Iluntzean, urtero bezala, ardo-beltz banaketa eta afari merienda izango da herrian zehar. Honez gain, 20:00etan Cava festa hasiko da txoznan. Arratsaldean eta gauean Joselu Anaiak arituko dira giroa musikaz alaitzen, urtero legez.


Arrasateko erreketari buruzko 'Ez Lemaio' nobela aurkeztu du Juan Kruz Igerabidek - Arrasate - Goiena.eus\nArrasateko erreketari buruzko 'Ez Lemaio' nobela aurkeztu du Juan Kruz Igerabidek\nMaite Txintxurreta 2017-04-07 11:40\nArantza Otadui istorialaraia eta Juan Kruz Igerabide, atzoko aurkezpenean\nArrasateko bibliotekak antolatuta,Kulturaten egin zuen atzo aurkezpena idazleak, Arantza Otadui historialariarekin batera. Erdi Aroko garaian kokatuta dago kontaketa, eta jauntxoen arteko gudetan Arrasate guztiz suntsitu zuen erreketa du oinarri.\n“Arrasateren erreketa gure historiako gertaera oso garrantzitsua dela uste dut. Garai hartan hasi zen gizartea Erdi Arotik Aro Modernora igarotzen", zioen Juan Kruz Igerabidek atzoko liburu aurkezpenean.\nBere azken lanean gertaera historikoak dira oinarri, eta Ganboatarren eta Oinaztarren arteko gudak hartzen ditu testuingurutzat. Zatitutako gizartea erakusten du, Arrasaten zentratuta, nagusiki. 1448an Bañez ganboatarrak Oñatiko Gebarako jaunaren laguntzaz herri osoari sua eman zionean bukatzen da kontaketa.\nOrduko herritarren azalean\nIzenburuak garai hartako giroarekin zerikusia duela azaldu du Igerabidek: “Aramaio dabenak, ez lemaio armarri batzuetan ageri den esaldi bat da, eta garaiko egoskorkeria giroa adierazteko erabili nahi izan dut, ez amore ematearen eta elkarren arteko tenka horren eredu gisa".\nOinarri historikoa izan arren, fikziozko nobela da Ez Lemaio. Hala, pertsonaiak asmatuak dira, eta haien bizipenetan sakondu nahi izan du Igerabidek: “Garai hartako herritarren bizipenak eta sentimenduak irudikatu nahi izan ditut, gudaren bortizkeria nola bizi duten erakutsi". Hala, Igerabidek azpimarratu du bere istorioan gudaren alderik gordinena erakusteaz gain, bake nahia ere islatu gura izan duela.


Errefuxiatuaren Eguna - Bizkaiko Batzar Nagusiak\nBizkaiko Batzar Nagusiek bat egin dabe holan ACNURek nazinoarte mailan egin dauen deiagaz, eraikin eta monumentu enblematikoak Nazino Batuen koloreagaz apaintzeko eskatu eban-eta.\nAurton ekimenak esanahi handiagoa hartu dau Ukrainatik ehundaka errefuxiatu heldu diralako.\n(Gernikan, 2022ko bagilaren 19an). Gernikako Batzar Etxea eta Gernikako Arbolea kolore urdinez argiztatu dira gauean, Errefuxiatuaren Nazinoarteko Eguna dala-eta. ACNURek (Iheslarientzako NBEren Agentzia) sustatu dau nazinoarteko egun hori, eta “nazino guztiak batzen dituan zerua sinbolizetan dauelako” eta Nazino Batuen banderearen kolorea dalako aukeratu dau kolore hori.\nErrefuxiatuen Munduko Eguna ACNUR Iheslarientzako NBEren Agentziak 135 herrialdetan dituan bulegoek egiten dabe maila globalean, baina baita babesleku eta asilo arloan lan egiten daben beste alkarte eta erakunde batzuek eta mundu osoko entitateek eta personek be.\nAurton, ekimenak esanahi berezia hartu dau Euskadin, Errusiak Ukraina inbaditu dauenean ehundaka errefuxiatu heldu diralako. Eusko Jaurlaritzako Berdintasun, Justizia eta Gizarte Politiketako Sailak maiatzean emondako datuen arabera, joan dan hilera arte 1.686 helduk —gehienak emakumeak— eta 1.146 umek nazinoarteko babesa eskatu eben Euskadin, azkenengo asteetan eskaeren erritmoa moteltzen joan dan arren.\nErrefuxiatuen Munduko Eguna dala-eta urtero egiten diran ospakizun horreetan, mundu osoko hainbat urik errefuxiatuei omenaldia egitea erabagiten dabe urtero, euren eraikin eta monumentu esanguratsuenak Nazino Batuen kolore urdinagaz tintatuz. Kolore horrek nazino guztiak batzen dituan zerua sinbolizetan dau eta NBEren banderearen kolorea da, bai eta ACNURen kolorea be.\nEkimen honetan parte hartu daben munduko ikonoen artean, New Yorkeko Empire State Bulding, Parisko Eiffel torrea edo Erromako Koliseoa dagoz. 2013tik aurrera, bagilaren 19tik 20ra bitarteko gauean, urtetik urtera gero eta uri gehiago batu dira ekimen horretara, eta urdinez tintatu ditue euren eraikinik esanguratsuenak.


Harri Bihurtutako Dunak - VisitGorliz\nOspitalearen ondoan, kantauri itsas ertzeko interes geologiko eta natural handienetariko toki bat aurkitzen da: harri bihurtutako dunak.\nEuropak, Kontserbazio Bereziko Eremutzat jo du. Duna hauek, milaka urteetako hondar-metaketa sedimentatuen emaitza dira eta denboraren eraginez zementatu dira.\nGeruza desberdinen konposizioaren arabera, hiru zerrenda handitan sailkatzen dira; Horietako bat, 6.000 urte inguru dituen maskorrez osatuta dago.\nGeruza batzuen porositateak, urteetan zehar, uraren iragazketa erraztu zuen, horrela lur azpiko akuiferoa sortuz. Oraindik ere Gorlizko ospitalea neurri batean ur horretaz hornitzen da.


Web autogestionagarria | Tantatic Diseinu eta Garapena\nGure helburuetako bat da bezeroak askatasun osoa izatea bere webgunea eguneratu eta editatu ahal izateko. Kudeaketa egoki horretarako, proiektua amaitzean, funtzionamendu-eskuliburu bat entregatuko da, eta eskuliburu horren bidez, guztiz maneiatuko da.\nGure webguneetako edozein erraz kudea dezake bezeroak. Horren ondorioz, eduki berriak mantentzeak eta sartzeak zero kostua du. Hori horrela bada ere, kasu horietarako beren web plataforma kudeatu nahi ez duten bezeroak ere aurkitzen ditugu.\nWeb-proiektu bakoitza egin ondoren, eskuliburu bat ematen dugu webgunea administratzeko, eta bezeroak eskatuz gero, aurrez aurreko ikastaro txiki bat ere egiten dugu, web-orria behar bezala erabiltzeko.\nEskuliburuan edukia modu grafikoan kudeatzeko eta editatzeko jarraibideak agertuko dira, urratsez urrats azalpenak emanez. "Erabiltzailea eta pasahitza" erabiliz, zure webguneko edukiak kudeatzeko sarbidea izango duzu. Erabiltzailearen baimenak mugatu egingo dira, azaletik erabil daitezen, eta ezin izango da funtzionalitaterik deskonfiguratu. Horrela, eduki batzuk editatu baino ezin izango ditu egin (adibidez, "Nor gara" orrialdea), eta beste batzuk sortu, editatu edo ezabatu (adibidez, "Albisteak").\nEdukia sortzeko edo editatzeko, "Testu-editore" baten bidez egingo da. Tresna horiek oso erraz egiten dute lodiak jartzea, azpimarratzea, irudiak txertatzea...


Goitik jo | El Correo\nJoan dira errugbizaleak eta balantzea egiteko ordua da\nJOSEBA ARRUTI Martes, 15 mayo 2018, 23:56\nJoan dira errugbizaleak eta balantzea egiteko ordua da. Horretan dabiltza erakundeak, hedabideak eta Bilboko hainbat arlotako eragileak, zuzenean edo zeharka finalen oihartzun izan direnak. Denak datoz bat kirol giro paregabea goraipatzerakoan, jokalarien zein zaletu taldeen portaera bikaintzat jotzerakoan. Errugbia bestelakoa dela diotenak zuzen ibili dira, beste behin. Duela gutxi Europa mailako kanporaketetan futbolaren inguruan jazotakoak gogoratzea nahikoa da aldeaz ohartzeko.\nBeharbada, barikuan espero baino jende gutxixeago bildu zen, eguraldia lagun izan arren. Challenge Cup-eko azken norgehiagokak San Mamesera joandakoak asebete zituen, ikusgarria izan baitzen. Baina egun handia zapatua zen, eta tartekako euriteek ere ez zuten hondatu. 52.000 lagunen aurrean gailendu ziren Leinster-eko irlandarrak, goizean goizetik kaleetan zegoen giro bikaina borobilduta.\nBilbok aise gainditu du erronka, nazioarte mailako horrelako gertakari batek berez dakarrena. Zalantzarik ez dago dagoeneko erreferente dela antzekoen antolaketan. Turistentzat gero eta erakargarriago izatearekin batera, bere azpiegitura modernoek hamaikatxo aukera eskaintzen dizkiote. Lana eta seriotasuna uztartuta sekulako lorpenak hel daitezke, asteburuko errugbi finalen ondoriozko izen are hobeak lagunduta.\nBaina bada zuzendu beharrekorik. Etorritako errugbizaleetako asko oso kexu agertu dira, eta arrazoiarekin, prezioen bat-bateko gorakadaren ondorioz. Hoteletako batzuek nabarmen puztu dituzte, izar bakartiren bat multzo zabal bihurtuta. Izan da zorrotz ekin dion ostalaririk ere, tarterik laburrenean ahalik eta etekin potoloena nahi duen horietakorik. Eskaera handia denean eskaintza beti garestitzen da, baina neurrian behar du, bestelakoa gehiegikeria delako. Eta hori da kasu askotan eman den irudia, oso epe laburrera begiratu eta jendearen etorri gura modu guztiz desegokian aprobetxatzekoa.\nMaila handiko ekitaldiak hartzeko ezinbestekoa da lehiakorra izatea, baita ikuspuntu sozial eta ekonomikotik ere. Beraz, diru-gose neurrigabeko jokaerek ez dute batere laguntzen, hiriaren irudia kaltetzen dutenez gero. Hor badago hurrengoetarako aztertu beharreko puntu beltz bat, prezio igoerak arruntetatik haragokoak izan direlako oraingoan. Oso haragokoak.\nEuropa, Bilbao, Euskera, Bilbao Finals 2018 (Rugby), Rugby\n73 saltokik parte hartuko dute bizikleta sustatzeko kanpaina batean «Edozein espazio giza elikadurarako tenplu bihurtzeko» titulua eskainiko du EHUk


Txakur-kakentzako banagailuak — Soraluzeko Udala\nTxakur-kaka edo gorotzak batzeko poltsa-banagailu bi jarri ditu Udalak Ituruburu pasealekuan eta Arraikuako parkean; herritarrei poltsak erabiltzeko deia egin die Udalak.\nSoraluzeko Udalak txakurren gorotzentzako bi poltsa-banagailu jarri ditu Iturburu pasealekuan eta Arraikuako parkean.\nUdalerrian dagoen arazoa dela eta, eta herritarren kexei bide emateko asmoz, Udalak txakurren gorotzentzako bi poltsa-banagailu berri jarri ditu Iturburu pasealekuan eta Arraikua parkean, bide publikoko gorotzak biltzea errazteko.\nBestalde, Udalak jakinarazi du herritarrek Udaltzaingoaren bulegoan eska ditzatela gorotzak jasotzeko poltsak. Urte hasieran Udalak 30.000 mila poltsa erosi zituen txakurren gorotzak jaso ahal izateko 1.422 euroko kostuarekin eta doan banatzeko asmoarekin.\nUdaletik adierazi dutenez, "Herritarren eskura, baliabideak ipini daitezke pairatzen dugun arazoari bide emateko, baina txakur jabeak ez badira kontzientziatzen eta beren betebeharrak ez badituzte betetzen, arazoak bere horretan jarraituko du".\nInstalatutako banagailuak altzairuz eginak daude Ferrus tratamenduarekin, korrosioarekiko erresistentzia optimoa bermatzen duena. Hondakinentzako barne-kubeta bat ere badute, ixteko sistema automatikoarekin.\nAzkenik, udalak gogorarazi nahi izan du egoera horiek arautzen dituen zibismo ordenantza bat dagoela indarrean egoera hauek arautzen dituena:\nOrdenantzaren 29. artikulua:\n1. Jabeek behar bezala artatu beharko dituzte etxeko animaliak eta debekatuta dago, bereziki, hauek abandonatzea.\n2. Debekaturik dago txakurrek eta bestelako animaliek kaka egitea haur jolastokietan, pasealekuetan, lorategietan edo bide publikoaren beste edozein lekutan. Horiek daramatzaten lagunek galarazi beharko diete bide publikoan kaka egitea. Era berean , txiza egiten dutenean ura ozpinarekin isuri beharko dute, inguruan eta hiri altzarian txizen efektua gutxitzeko, bereziki txakurrena, zikinkeria eta usain txarrak ekidite aldera\n3. Gorotza bide publikoan uztea galarazterik izan ez badu, animaliaren jabeak edo arduradunak bertatik bertara ekingo dio jasotzeari. Hala ez egitearen erantzule izango da animaliaren jabea eta, haren ordez, animaliarekin doan laguna. Haietako bat ere agertu ezean, udaltzaingoak hala eskatuta jasoko da gorotza.\nArtikulu hau ez betetzea arau-hauste arintzat tipifikatuta dago, eta 200€arteko isuna aurreikusten du.